title: Live Evil (Black Sabbathin albumi)

text: "Live Evil" julkaistiin alun perin avattavilla kansilla olevana tupla-vinyylinä. Kasetti-versiossa a-puolella ovat vinyylin 1. ja 3.-puolet ja b-puolella 2. ja 4.-puolet. Tämä sen takia, että molemmat kasetti-puolet olisivat suurin piirtein yhtä pitkiä. Yhdysvalloissa Warner Brosin ensimmäinen cd-painos on tupla-cd, joka sisältää koko albumin. Euroopassa ensimmäinen cd-painos pudotti "War Pigs"-kappaleen pois, jotta albumi sopisi säästösyistä yhdelle cd:lle silloisten aikarajoitusten vuoksi.


title: Live Evil (Black Sabbathin albumi)

text: Castlen remasteroitu cd-painos vuodelta 1996 sisältää kaikki kappaleet yhdellä cd:llä, mutta kaikki välispiikit on editoitu pois tilan säästämiseksi. Rhino Records julkaisi vuonna 2008 "The Rules of Hell"-nimisen boksin joka sisältää kaikki Dion aikaiset Sabbath-albumit, mukaan lukien "Live Evil"in tupla-cd:nä alkuperäis-versiona. Universal Music julkaisi "Live Evil"istä "deluxe"-version vuonna 2010 joka sisältää koko albumin tupla-cd:nä alkuperäis-versiona.


title: Live Evil (Black Sabbathin albumi)

text:
A-puoli
B-puoli


title: Kotiseutuoikeus

text: Kotiseutuoikeus on Ahvenanmaan maakunnassa käytössä oleva oikeus, jonka perusteella vain kotiseutuoikeuden omaava henkilö on oikeutettu äänestämään maakuntapäivävaaleissa, omistamaan tai hallinnoimaan kiinteää omaisuutta tai harjoittamaan elinkeinoa. Kotiseutuoikeuden saavat kaikki, joiden toisella vanhemmalla on se. Sitä voi hakea myös maakuntaan muuttanut asuttuaan Ahvenanmaalla yhtäjaksoisesti viisi vuotta. Kotiseutuoikeuden saadakseen henkilön on todistettava hyvä ruotsin kielen taito.


title: Kotiseutuoikeus

text: Ahvenanmaan itsehallinto ja kotiseutuoikeus pohjautuvat vuonna 1921 Kansainliiton tekemään kompromissipäätökseen, jossa maakunnan hallinto annettiin Suomelle edellyttäen, että se takasi paikalliselle väestölle sen ruotsin kielen, kulttuurin, paikalliset tavat ja itsehallintojärjestelmän.


title: Świętochłowice

text: Świętochłowice [ˌɕvʲɛ̃tɔxwɔˈviʦɛ] () on 54 182 asukkaan kaupunki (2009) Puolan eteläosassa Sleesian voivodikunnassa.


title: Świętochłowice

text: Kaupunkiin perustettiin vuonna 1943 Auschwitzin alaleiri, jossa kuoli vuoden 1945 aikana noin 2 500 ihmistä. Leiri avattiin uudelleen sodan jälkeen kommunistien vankileiriksi.


title: Kris Draper

text: Kris Draper (s. 24. toukokuuta 1971 Toronto, Ontario) on kanadalainen jääkiekkoilija, joka pelasi NHL:ssä Winnipeg Jetsissä ja Detroit Red Wingsissä. Hän oli osa kuuluisaa ”The Grind Line” -hyökkäysketjua Kirk Maltbyn ja Darren McCartyn ohella, ja mukana voittamassa neljää Stanley Cupia vuosina 1997, 1998, 2002 ja 2008. Draper lopetti uransa kauden 2010–2011 jälkeen.


title: Kris Draper

text: Winnipeg Jets varasi Draperin numerolla 62 vuoden 1989 varaustilaisuudessa. Draperin erikoisuutena on, että hän pelasi AHL:ssä ja NHL:ssä ennen junioriliiga OHL:ää. Alkuaikoinaan NHL:ssä Draper ei saanut juurikaan peliaikaa, ja kolmella ensimmäisellä kaudella otteluita kertyi yhteensä vain 20. Vuonna 1993 hän siirtyi Detroit Red Wingsiin, jossa seuraavalla kaudella pelaamassaan 39 ottelussa teki 5 maalia ja antoi 8 maalisyöttöä keräten yhteensä 13 pistettä.


title: Kris Draper

text: Vuoden 1996 pudotuspeleissä Colorado Avalanchen Claude Lemieux taklasi Draperin kasvot edellä vaihtoaition päädyssä olevan pleksin reunaan sillä seurauksella, että leuka täytyi raudoittaa ja kasvoihin ommella useita tikkejä. Joukkueiden kohdatessa uudestaan 26. maaliskuuta 1997, Red Wings aloitti kostona yhden NHL:n suurimmista joukkotappeluista.


title: Kris Draper

text: Draperin toistaiseksi paras kausi NHL:ssä oli 2003–2004, jolloin hän keräsi 67 ottelussa 24 maalia, 16 maaliin johtanutta syöttöä ja yhteensä 40 pistettä. Kauden päätteeksi hänet palkittiin liigan parhaalle puolustavalle hyökkääjälle annettavalla Frank J. Selke Trophyllä.


title: Kris Draper

text: Draper on voittanut nuorten maailmanmestaruuden 1991 ja 1992. Hän on edustanut Kanadan maajoukkuetta neljästi MM-kisoissa ja voittanut maailmanmestaruuden 2003 ja 2005. Lisäksi hän pelasi Torinon olympialaisissa 2006 ja World Cupissa 2004, jonka Kanada voitti.


title: Haitin presidentinvaalit 2006

text: Vuoden 2006 presidentinvaalit Haitissa pidettiin samanaikaisesti parlamenttivaalien kanssa. Vaalit olivat ensimmäiset sen jälkeen, kun presidentti Jean-Bertrand Aristide syöstiin vallasta 2004 ja maahan asetettiin väliaikaishallitus. Vaalit olivat viivästyneet jo neljä kertaa ennen kuin ne saatiin lopulta pidettyä 7. helmikuuta. Presidentin lisäksi valittiin 129 edustajaa maan parlamenttiin. Presindentiksi valittiin René Préval hänen saatuaan 51 % äänistä ensimmäisellä kierroksella.


title: Haitin presidentinvaalit 2006

text: Prévalin julistaminen voittajaksi vaati neuvotteluja vaalilain tulkinnasta: lain mukaan voittajan pitää saada yli 50% äänistä. Jos kaikki äänet laskettiin, Prévalin osuus oli alle 50%, mutta kun tyhjät lipukkeet suljettiin pois kokonaisäänimmäärästä, prosenttiosuus oli yli vaaditun rajan eikä toista kierrosta tarvittu.


title: Haitin presidentinvaalit 2006

text: Prévalin ylivoima oli kuitenkin selvä: Leslie Manigat sai vain 12% äänistä ja muut ehdokkaat alle 10%.


title: Haitin presidentinvaalit 2006

text: Vaalit pidettiin MINUSTAH:n valvonnan alla. MINUSTAH koostuu monikansallisista joukoista YK:n alaisuudessa. Vaalipäivä ei sujunut rauhallisesti. Yhteenottoja sattui sen jälkeen, kun maan köyhimmissä paikoissa äänestyskopit avattiin myöhemmin kuin oli alun perin ilmoitettu.


title: Haitin presidentinvaalit 2006

text: Vaaleissa oli kaikkiaan 35 ehdokasta. Heidän lisäkseen kolmen poliitikon ehdokkuus hylättiin: kahdella oli kaksoiskansalaisuus ja yhdellä oli liian pieni kannatusyhdistyksen tuki.


title: Haitin presidentinvaalit 2006

text: Viisi eniten ääniä saanutta ehdokasta olivat


title: Teuvo Puro

text: Kaarlo Teuvo Puro (9. marraskuuta 1884 Helsinki – 24. heinäkuuta 1956 Helsinki) oli suomalainen näyttelijä, käsikirjoittaja ja elokuvaohjaaja.


title: Teuvo Puro

text: Kaiken parhaiten Puro muistetaan suomalaisen elokuvan varhaisena uranuurtajana. Yhdessä kreivi Louis Sparren kanssa hän ohjasi elokuvan "Salaviinanpolttajat" (1907), joka oli ensimmäinen Suomessa tuotettu fiktiivinen elokuva. Sen tuottajana toimi valokuvaamo Atelier Apollo. Sparren elokuvaura ei tästä eteenpäin jatkunut, mutta Purolle "Salaviinanpolttajat" oli vasta ensimmäinen askel elokuva-alalla.


title: Teuvo Puro

text: Vuoden 1910 syksyllä Teuvo Puro perusti yhdessä Teppo Raikkaan ja Frans Engströmin kanssa ensimmäisen suomalaisen vain näytelmäelokuviin suuntautuneen tuotantoyhtiön. Minna Canthin näytelmät "Sylvi" ja "Anna-Liisa" sekä Axel Jäderin romaani "Hyökyaaltoja" otettiin yhtiön kolmen ensimmäisen elokuvan pohjaksi. "Sylvi" (1913) filmattiin näistä ensimmäisenä. Karl Fager rakennutti lavasteet Hotelli Fennian tasaiselle katolle. Puro huolehti elokuvan ohjauksesta kuin myös seuraavana kuvattavan "Hyökyaaltoja" (1911) -elokuvan kohdalla. "Anna-Liisan" (1911) ohjauksesta vastasi puolestaan Teppo Raikas. Pienellä yhtiöllä ei kuitenkaan ollut varaa kehittää elokuvia saman tien, joten negatiivit lojuivat pitkään purkeissa ja ehtivät vaurioitua. Näin ollen "Sylvi" oli näistä elokuvista ainoa, joka saatiin kehitettyä ja sitä mukaa esitettyä. Suurin osa elokuvasta on kuitenkin tuhoutunut vuosien saatossa. Jäljellä on vain muutama kymmenisen minuuttia valmista elokuvaa.


title: Teuvo Puro

text: Koska "Sylvin" valmistuskustannukset paisuivat reippaasti yli odotusten jäi elokuva tuottajille tappiolliseksi. Tämän vuoksi Puronkin ohjaajanura jäi muutamaksi vuodeksi jäihin. Se jatkui vasta 1920-luvulla, kun hän pääsi töihin Erkki Karun johtamaan Suomi-Filmiin. Hänen ensimmäinen ohjauksensa yhtiön palveluksessa oli Anni Swanin nuorisoromaaniin perustuva "Ollin oppivuodet" (1920). Puro laati itse käsikirjoituksen elokuvaan. "Ollin oppivuodet" on ensimmäinen kokonaan säilynyt suomalainen pitkä näytelmäelokuva. Seuraavana vuonna ensi-iltansa sai Erkki Karun itsensä käsikirjoittama komedia "Se parhaiten nauraa, joka viimeksi nauraa" (1921).


title: Teuvo Puro

text: "Kihlaus" (1922) oli Aleksis Kiven samannimiseen näytelmään pohjautuva elokuva. Puro huolehti niin elokuvan käsikirjoittamisesta kuin ohjauksesta. Tämän jälkeen Puro teki uuden yrityksen Canthin "Anna-Liisan" parissa. Tällä kertaa onni oli parempi kuin aikaisemmalla kerralla. Elokuva saatiin kuvattua ongelmitta ja se sai ensi-iltansa 20. maaliskuuta 1922. Puron ohjaajakumppanina elokuvassa toimi sen käsikirjoituksen laatija Jussi Snellman, Kansallisteatterin näyttelijä, jolla oli ollut jo osa Puron ensimmäisessä elokuvassa "Salaviinanpolttajat".


title: Teuvo Puro

text: Puron seuraava elokuva oli hänen omaan alkuperäiskäsikirjoitukseensa perustuva "Meren kasvojen edessä" (1926). Tämän jälkeen Puro ohjasi vielä kaksi elokuvaa Suomi-Filmille. "Noidan kirot" (1927) perustui Väinö Katajan romaaniin, "Vaihdokas" (1927) puolestaan Selma Anttilan näytelmään. "Vaihdokas" jäikin Puron viimeiseksi elokuvaohjaukseksi. Hänen kaikki elokuvansa olivat olleet mykkiä. Vaihdokkaan jälkeen hän teki vielä elokuvasoviuksen Kaarle Halmeen näytelmään pohjautuvaan äänielokuvaan "Seikkailu jalkamatkalla" (1936). Elokuvan ohjauksesta vastasi niin ikään Jussi Snellman.


title: Teuvo Puro

text: Ohjaajan ja käsikirjoittajan uran ohella Puro myös näytteli monissa ohjaamissaan elokuvissa. Ohjaajan uran päätyttyä hän näytteli myös muun muassa Kalle Kaarnan ("Elinan surma"; 1938), Roland af Hällström ("Simo Hurtta"; 1940) ja T. J. Särkän ("Neljästoista vieras"; 1948) ohjaamissa äänielokuvissa. Elokuvaroolien lisäksi Puro teki myös mittavan uran näyttämöllä.Teuvo Puro toimi teatterinjohtajana Tampereen Teatterissa vuodesta 1904 vuoteen 1906, ja tämän jälkeen teatterinjohtajana Suomen Kansallisteatterissa vuoteen 1954 asti. Vuonna 1943 hän nousi Suomen Kansallisteatterin toimitusjohtajaksi, ja toimi virassa aina kuolemaansa saakka.


title: Teuvo Puro

text: Muita Puron saavutuksia oli muun muassa Suomen Näyttelijäliiton puheenjohtajuus ja kunniapuheenjohtajuus.


title: Teuvo Puro

text: Teuvo Purolle myönnettiin Suomen ensimmäinen teatterineuvoksen arvonimi, vuonna 1948.


title: Jussi Snellman

text: Samuli Johannes (Samuel Jussi) Snellman (28. kesäkuuta 1879 Oulu – 25. huhtikuuta 1969) oli suomalainen näyttelijä. Hän työskenteli Suomen Kansallisteatterissa 1901–1947. Hän oli naimisissa Ruth Snellmanin kanssa vuodesta 1916 alkaen, ja heillä oli kaksi lasta: Erkki Virkkunen (1917–2013) ja Laura Enckell (s. 1919).


title: Jussi Snellman

text:
Jussi Snellman esiintyi ensimmäisissä Suomessa tehdyissä näytelmäelokuvissa. Hänellä oli myös Buddhismin ystävät – Buddhismens vänner -yhdistyksen ensimmäisenä puheenjohtajana merkittävä osuus buddhalaisuuden leviämisessä Suomeen.
"Käännökset"


title: Svengaava Lontoo

text: Svengaava Lontoo (engl. "Swinging London") on nimitys, jota käytetään kuvaamaan 1960-luvun lontoolaisnuorison värikästä, trenditietoista ja huvittelunhaluista vapaa-ajankulttuuria. Ilmiö on saanut seuraajia ja jäljittelijöitä muuallakin maailmassa.


title: Svengaava Lontoo

text: Muoti-ilmiöt yhdistettiin nimenomaan Lontooseen viimeistään 1966, kun Time-lehti nimesi Lontoo-erikoisnumeronsa "London: the Swinging City".


title: Svengaava Lontoo

text: Kulttuuri-ilmiön määrittivät muodikkaat rock-klubit, joista The Rolling Stonesin, The Whon ja The Kinksin kaltaiset yhtyeet ponnistivat maailmanmaineeseen. Svengaava Lontoo ilmeni myös vaatemuodissa, elokuvissa, pop art -tyylisessä kuvataiteessa ja monissa muissakin kulttuuriin liittyvissä trendeissä. Sellaiset 1960-luvun populaarikulttuurin ikonit kuin minihame, huippumalli Twiggy ja James Bond liitetään usein svengaavaan Lontooseen.


title: Svengaava Lontoo

text: Sittemmin svengaava Lontoo on ollut nostalgian, muistelun ja samaistumisen kohde brittipop-ilmiössä. 1990-luvulla muotoutunut ilmaisu "Cool Britannia" viittaa paljolti juuri 1960-luvun lontoolaisen populaarikulttuurin muistoon. Arvostelijat ovat muistelleet svengaavaa Lontoota pinnallisuuden ja itsekeskeisyyden tyyssijana.


title: Ulf Dahlén

text: Ulf Dahlén (s. 22. tammikuuta 1967 Östersund, Ruotsi) on ruotsalainen jääkiekkovalmentaja ja entinen jääkiekkoilija. Hänet nimettiin HV71:n päävalmentajaksi kaudeksi 2011–2012.


title: Ulf Dahlén

text: Pelaajana Dahlén voitti maailmanmestaruuden sekä kaksi muuta MM-mitalia. Lisäksi Dahlén voitti urallaan Ruotsin-mestaruuden. NHL-urallaan Dahlén edusti kuutta eri seuraa, ja parhaimmillaan hän pelasi keväällä 1991 Stanley Cupin finaaleissa.


title: Ulf Dahlén

text: Dahlén aloitti pääsarjauransa Elitserienin IF Björklövenissä kaudella 1985–1986. NHL-joukkue New York Rangers oli ehtinyt varata hänet jo varaustilaisuudessa 7. varauksena. Dahlén pelasi kaksi kautta Elitserienissä, ja kaudella 1986–1987 hän oli voittamassa sarjan mestaruutta.


title: Ulf Dahlén

text: Dahlén pelasi tulokaskaudellaan, 1987–1988, NY Rangersissa 70 ottelua, joissa teki 29 maalia. Toisella kaudellaan hän kärsi olkapäävaivoista ja pelasi vain 56 ottelua, mutta teki niissä 24 maalia. NY Rangers kauppasi Dahlén Minnesota North Starsiin kesken kauden 1989–1990. Vaihdossa Dahlénista ja varausvuorosta Rangers sai Mike Gartnerin.


title: Ulf Dahlén

text: Dahlén pelasi Minnesotassa viidellä kaudella. Kaudella 1990–1991 Minnesota ylsi Stanley Cup -finaaleihin asti, mutta hävisi niissä Pittsburgh Penguinsille. Dahlén ylitti seuraavalla kaudella ensimmäistä kertaa urallaan 30 maalin rajan, kun hän teki Minnesotalle 36 maalia. Kaudella 1992–1993 Dahlén teki 35 maalia ja sai yhteensä 74 pistettä, joka jäi hänen NHL-uransa suurimmaksi pistemääräksi yhdellä kaudella. Dahlén aloitti vielä kauden 1993–1994 samassa organisaatiossa, mutta joukkue oli vaihtanut paikkakuntaa ja nimensä Dallas Starsiksi.


title: Ulf Dahlén

text: Maaliskuussa 1994 Dahlén kaupattiin San Jose Sharksiin varausvuoron kanssa. Dallas sai vaihtokaupassa Doug Zmolekin ja Mike Lalorin. San Josessa Dahlén pelasi neljällä kaudella. Dahlén, Michal Sýkora ja Chris Terreri vaihdettiin tammikuussa 1997 Chicago Blackhawksiin vaihdossa Ed Belfouriin.


title: Ulf Dahlén

text: Chicagossa Dahlén pelasi vain kauden 1996–1997 loppuun. Seuraavaksi kaudeksi hän palasi Ruotsin Elitserieniin, jossa siirtyi HV71:een. Kaudella 1997–1998 Dahlén teki Elitserienissä 29 ottelussa 31 pistettä. Hänet palkittiin kauden päätteeksi Guldpuckenilla, Elitserienin parhaana pelaajana, ja hänet valittiin myös Ruotsin tähdistökentälliseen. Seuraavalla kaudella Dahlén pelasi HV71:ssä 25 ottelua ja teki niissä 29 pistettä.


title: Ulf Dahlén

text: Dahlén palasi NHL:ään kaudeksi 1999–2000, kun hän tei sopimuksen Washington Capitalsin kanssa. Dahlén edusti Washingtonia kolmen kauden ajan. Viimeisellä kaudellaan Washingtonissa, 2001–2002 Dahlén ylitti pitkästä aikaa 20 maalin rajan, kun hän teki 23 maalia ja 52 pistettä 69 pelissä. Kaudeksi 2002–2003 hän siirtyi vuoden sopimuksella Dallas Starsiin.


title: Ulf Dahlén

text: Dahlén ilmoitti lopettavansa uransa syksyllä 2003. Hän pelasi yhteensä 966 sarjaottelua 14 vuotta kestävällä NHL-urallaan.


title: Ulf Dahlén

text: Dahlén pelasi urallaan kolmessa nuorten arvoturnauksessa. Ensimmäisen kerran hän edusti Ruotsia alle 18-vuotiaiden EM-kilpailuissa 1985. Ruotsi voitti turnauksessa EM-kultaa, ja Dahlén valittiin turnauksen parhaaksi hyökkääjäksi. Hän teki 11 tehopistettä 5 ottelussa. Nuorten MM-kisoissa Dahlén pelasi kahdesti: 1986 ja 1987. Jälkimmäisestä turnauksesta Ruotsi voitti pronssia, ja Dahlén voitti kisojen pistepörssin. Hän sai seitsemässä ottelussa 15 tehopistettä.


title: Ulf Dahlén

text: Ruotsin edustusjoukkueessa Dahlén pelasi ensimmäisen kerran arvoturnauksessa MM-kilpailuissa 1989. Dahlén edusti Ruotsia myös Kanada-cupissa 1991. MM-kilpailuissa 1993 Dahlén sai ensimmäisen aikuisten arvokisamitalinsa, kun Ruotsi voitti hopeaa. Kuudessa pelissä seitsemän pistettä tehnyt Dahlén valittiin turnauksen tähdistökentälliseen.


title: Ulf Dahlén

text: Seuraavan kerran Dahlén pelasi Ruotsin puolesta World Cupissa 1996. Vuonna 1998 hän edusti Ruotsia sekä olympialaisissa että MM-kilpailuissa. MM-kilpailuista Ruotsi voitti kultaa. Neljä vuotta myöhemmin Dahlén pelasi jälleen sekä olympialaisissa että MM-kilpailuissa, joista hän sai kolmannen MM-mitalinsa, kun Ruotsi sijoittui pronssille. Dahlén pelasi yhteensä 74 maaottelua Ruotsin maajoukkueessa.


title: Ulf Dahlén

text: Dahlén oli Ruotsin maajoukkueen apulaisvalmentaja kaudella 2003–2004. MM-kilpailuissa 2004 Ruotsi voitti hopeaa Dahlénin toimiessa apulaisvalmentajana. NHL-seura Dallas Starsin Euroopan kykyjenetsijänä Dahlén toimi 2005–2006, ja seuraavaksi kaudeksi hänet nimettiin Dallasin apulaisvalmentajaksi.


title: Ulf Dahlén

text: Dallasissa Dahlén valmensi kaksi vuotta. Elitserien-seura Frölunda HC palkkasi Dahlénin kesällä 2008 uudeksi päävalmentajakseen. Hän valmensi Frölundaa kaudet 2008–2009 ja 2009–2010. Kaudella 2011–2012 Dahlén valmentaa HV71:tä.


title: Pythia

text: Pythia () oli Delfoin oraakkelin ennuspapittarien nimi antiikin Kreikassa. Samaa nimeä käytettiin kaikista papittarista henkilöstä riippumatta useita vuosisatoja. Laajimmassa vaiheessa oraakkelin ja Apollonin temppelin palveluksessa oli yhtä aikaa kolme Pythiaa. Pythia-papittaria (monikossa "Pythiai") oli siis sekä samanaikaisesti että historian kuluessa lukuisia. Kyseessä oli siis eräänlainen virkanimi.


title: Pythia

text: Nimi Pythia oli peräisin Delfoin alkuperäisestä nimestä "Pytho". Tämän nimen kreikkalaiset johtivat sanasta "pythein" (πύθειν, ”mädäntyä”), mikä viittasi Apollonin paikalla surmaaman Python-hirviön mätänevään ruumiiseen.


title: Pythia

text: Alun perin tehtävään valittujen tuli olla nuoria, neitsyitä ja vailla fyysisiä vammoja. Myöhemmin käytäntö vaihtui, sillä Ekhekrates-nimisen thessalialaisen kerrotaan kerran ihastuneen yhteen neitoon niin paljon, että raiskasi tämän. Tämän jälkeen ennuspapittarina käytettiin 50-vuotta täyttäneitä naisia, jotka pukeutuivat neidoiksi muistona aiemmasta käytännöstä. Viimeistään Aleksanteri Suuren vieraillessa oraakkelin luona 300-luvulla eaa. paikalla oli vanhempi Pythia.


title: Pythia

text: Plutarkhos kertoo, että Pythia-ehdokkaat testattiin pirskottamalla heidän päällensä kylmää vettä. Ne ehdokkaat, jotka saivat vilunväreitä, hylättiin. Osa Pythioista oli tavallisia maalaistyttöjä, osa puolestaan varakkaista perheistä ja koulutettuja. Osa oli naimisissa ja osalla oli lapsia, mutta oletettavasti tehtävään kuului perheen jättäminen, kun papitar omistautui Apollonin palvelukseen. Papittaret pysyivät koko ikänsä Apollonin palvelijattarina. He saivat palkkaa, asunnon ja elatuksen, olivat vapaita verotuksesta ja saivat osallistua julkisiin tilaisuuksiin. On arveltu, että Delfoissa on saattanut olla eräänlainen Vestan neitsyitä muistuttava ammattikunta, jonka tehtävänä on ollut huolehtia temppelin "hestia"-tulesta, ja jonka joukosta Pythiat on valittu.


title: Pythia

text: Ennuspapittarilla oli myös oikeat nimet, jotka olivat yleisesti tiedossa. Kreikkalaisessa perinteessä ensimmäinen Pythia oli nimeltään Femonoe. Myöhemmissä kertomuksissa nimestä tuli jopa arkkityyppinen Pythian nimi. Herodotos mainitsee Perialla-nimisen Pythian, joka poistettiin tehtävästään, koska oli ottanut lahjuksia, sekä Aristonike-nimisen Pythian, joka ennusti ateenalaisille juuri ennen Salamiin meritaistelua. Pausanias puolestaan mainitsee Ksenokleia-nimisen Pythian, joka kieltäytyi ennustamasta Herakleelle, koska tämä oli surmannut Ifitoksen. Piirtokirjoituksissa mainitaan lisäksi Theoneike-niminen Pythia.


title: Pythia

text: Riippuen käytöstä, termillä ”Delfoin oraakkeli” voidaan viitata joko Pythiaan, laajemmin koko oraakkeli-instituution ennustuksia muotoilleine pappeineen, tai Apollon-jumalaan itseensä, jonka välikappaleena kukin Pythia toimi ennustukset lausuessaan.


title: August Derleth

text: August Derleth (24. helmikuuta 1909 – 4. heinäkuuta 1971) oli yhdysvaltalainen kauhu- ja jännityskirjailija. Hän kirjoitti yli 150 jännitysnovellia ja 100 romaania, joiden joukossa oli Sherlock Holmes-tyyppisiä salapoliisitarinoita sekä mystisempiä kauhutarinoita. Hänen Englantiin sijoittuvien teostensa yksityiskohdat ovat joskus ontuvia, sillä Derleth ei koskaan itse käynyt Englannissa.


title: August Derleth

text: Hänet tunnettiin myös H. P. Lovecraftin oppipoikana, joka viimeisteli Lovecraftilta kuolemansa vuoksi kesken jääneen romaanin "Kauhun kynnys" sekä lisäsi Cthulhu-mytologiaan hyvän ja pahan vastakkainasettelun.


title: Minna Haapkylä

text: Minna-Maria Erika Haapkylä (s. 10. kesäkuuta 1973 Helsinki) on suomalainen näyttelijä. Hän on tehnyt useita roolitöitä televisiossa, teatterissa ja varsinkin elokuvissa. Hän on tehnyt elokuvarooleja myös Ranskassa.


title: Minna Haapkylä

text: Ennen näyttelijäuraansa Haapkylä toimi Tarharyhmä-yhtyeen basistina.


title: Minna Haapkylä

text: Haapkylä on näytellyt lukuisissa suomalaisissa elokuvissa ja televisiosarjoissa sekä eräissä ranskalaisissa elokuvissa. Hänen tunnetuimpia elokuvaroolejaan ovat pääosat elokuvissa "Kuutamolla", "FC Venus" ja "Lapsia ja aikuisia". Television puolelta Haapkylä muistetaan Yle TV2:n historiallisen draamasarjan "Hovimäki" Ester Lindhofina sekä pääroolistaan sarjassa "Rikospoliisi Maria Kallio". Hän on lisäksi esiintynyt Maija Vilkkumaan musiikkivideolla "Ei".


title: Minna Haapkylä

text: Haapkylä oli kiinnitettynä Lahden kaupunginteatteriin vuosina 1998–1999. Hän on esiintynyt myös muun muassa Kansallisteatterissa, Svenska Teaternissa ja Lilla Teaternissa.


title: Minna Haapkylä

text: Haapkylä kävi peruskoulun ja lukion Helsingin ranskalais-suomalaisessa koulussa. Sen jälkeen hän suoritti korkeakouluopintoja Teatterikorkeakoulussa 1993–1997 ja "Conservatoire National Supérieur d’Art Dramatique de Paris’ssa" vuosina 1994–1996.


title: Minna Haapkylä

text: Nuoruudessaan hän soitti bassoa Tarharyhmä-yhtyeessä, jonka hän perusti Maija Vilkkumaan, Nöksy Niiniluodon ja Isa-Eerika Lehdon kanssa. Yhtye teki muutaman esiintymisen ajaksi paluun ollen mukana Vilkkumaan juhlakiertueella vuodenvaihteessa 2009–2010.


title: Minna Haapkylä

text: Minna Haapkylä on voittanut uransa aikana Jussi-palkinnon kahdesti: parhaasta naissivuosasta elokuvassa "Rakkaudella Maire" vuonna 1999 ja parhaasta naispääosasta elokuvassa "Kuulustelu" vuonna 2009. Vuonna 2002 hän voitti Troian kansainvälisillä elokuvafestivaaleilla "Silver Dolphin" -palkinnon parhaasta naispääosasta elokuvassa "Kuutamolla".


title: Minna Haapkylä

text: Vuonna 2011 Haapkylä valittiin Stadin Friiduksi.


title: Minna Haapkylä

text: Minna Haapkylä oli naimisissa vuodesta 2002 vuoteen 2014 näyttelijä Hannu-Pekka Björkmanin kanssa. Heillä on kaksi poikaa. Nykyisin Haapkylä seurustelee näyttelijä Joanna Haartin kanssa.


title: Suomen elokuvasäätiö

text: Suomen elokuvasäätiö () on vuonna 1969 perustettu yksityisoikeudellinen säätiö. Sen tarkoituksena on edistää ja kehittää suomalaista elokuva- ja audiovisuaalista kulttuuria Suomessa ja ulkomailla.


title: Suomen elokuvasäätiö

text: Elokuvasäätiö tukee suomalaista elokuva- ja ohjelmatuotantoa sekä elokuvien levittämistä ja pyrkii vahvistamaan suomalaista elokuvakulttuuria. Säätiö toimii Helsingin Katajanokalla. Elokuusta 2016 lähtien säätiön toimitusjohtajana on ollut Lasse Saarinen.


title: Suomen elokuvasäätiö

text: Elokuvasäätiö aloitti toimintansa helmikuun alussa 1970. Perustamissopimuksen allekirjoittivat opetusministeriö, Suomen Elokuvateatterinomistajain Liitto, Suomen elokuvatoimistojen liitto sekä Suomen filmivalmistajien liitto.


title: Suomen elokuvasäätiö

text: Suomen opetus- ja kulttuuriministeriö myöntää säätiölle määrärahoja elokuvien tuotannon ja jakelun, esittämisen sekä elokuvakulttuurin tukemiseksi. Elokuvasäätiön tukitoiminta on tärkeää erityisesti pitkille elokuville, sillä lähes kaikkien suomalaisten elokuvien rahoitus perustuu ainakin osittain elokuvasäätiön tukeen. Vuonna 2017 säätiön tuen osuus pitkistä fiktioensi-iltojen tuotantokustannuksista oli 37,8 %.


title: Suomen elokuvasäätiö

text: Suomen elokuvasäätiö toimii itsenäisesti, mutta sen tukitoimintaa tulosohjataan opetus- ja kulttuuriministeriöstä. Säätiö saa tukitoimintaansa tarkoitetut määrärahat valtion budjetista opetus- ja kulttuuriministeriön pääluokkaan sisältyvästä Veikkauksen ja raha-arpajaisten voittovaroista taiteen edistämiseen -momentilta.


title: Suomen elokuvasäätiö

text: Vuonna 2014 säätiö sai ministeriöltä määrärahoja noin 26,5 miljoonaa euroa, josta valtaosa (22,5 miljoonaa euroa) suunnattiin elokuva- ja televisiotuontantoon ja jakeluun. Lasten ja nuorten elokuvakulttuurin kehittämiseen suunnattiin varoja noin 1,1 miljoonaa euroa. Lisäksi rahoituksesta käytettiin noin 2,5 miljoonaa euroa elokuvakulttuurin edistämiseen, mihin kuuluvat säätiön menot ja kansainvälisistä elokuvafestivaaleista aiheutuvat kulut.


title: Suomen elokuvasäätiö

text: Säätiön myöntämiin avustuksiin sovelletaan valtionavustuslakia. Lisäksi säätiön tulee tukitoiminnassaan noudattaa sen voimassa olevia tukiohjeita ja Euroopan komission päätöstä Suomen elokuvatuotannon tukiohjelmasta.


title: Suomen elokuvasäätiö

text: Elokuvasäätiö tuki elokuvia 29 miljoonalla eurolla vuonna 2010, keskimäärin 40 % pitkien näytelmäelokuvien rahoituksesta. Tuki on kolminkertaistunut vuodesta 2000. Levittäjät rahoittivat 14 % ja tv-yhtiöt 13 %. Sponsorit, kansainväliset tahot ja tekijät itse rahoittivat loput.


title: Suomen elokuvasäätiö

text: Esimerkiksi "Pahat pojat" -elokuva sai Elokuvasäätiön tukea 1,25 euroa katsojaa kohden mutta "Broidit"-elokuva 667 euroa katsojaa kohden, yhteensä 383 638 euroa vuonna 2003. Katsojamäärä ei ole keskeinen tukiperuste.


title: Suomen elokuvasäätiö

text: Alkuvuosikymmeninä elokuvasäätiötä johti asiamies ja myöhemmin pääsihteeri. Vuodesta 1981 elokuvasäätiöllä on ollut toimitusjohtaja. Toimitusjohtaja voidaan valita enintään kahdelle peräkkäiselle kaudelle.


title: Yoshida Brothers

text: Yoshida Brothers on japanilainen maailmanmusiikkiyhtye, joka tunnetaan shamisen-nimisen kielisoittimen käytöstä sen kappaleissa. Yhtyeen muodostaa kaksi veljestä, Kenichi ja Ryoichiro Yoshida, jotka syntyivät Noboribetsun kaupungissa Hokkaidon saarella ja aloittivat shamisenin soiton 5-vuotiaina. Yhtyeellä on levytyssopimus Domo Recordsin kanssa.


title: Yoshida Brothers

text: Yoshida Brothersin kappale "Fukaki Umi No Kanata" on julkaistu myös Putumayo World Musicin kokoelmalevyllä "".


title: Born Again

text: Born Again on elokuussa 1983 julkaistu Black Sabbath -yhtyeen yhdestoista albumi. Se on ainoa yhtyeen albumi, jolla laulaa Deep Purplesta tunnettu Ian Gillan. Kokoonpanoa onkin toisinaan nimitetty ”Deep Sabbathiksi”. Albumilla soittaa Black Sabbathin alkuperäinen rumpali Bill Ward, jonka tilalla kiertueella soitti kuitenkin Bev Bevan. Kitaraa ja bassoa soittivat alkuperäisjäsenet Tony Iommi ja Geezer Butler.


title: Born Again

text: Albumi on saanut kriitikoilta enimmäkseen negatiivisen vastaanoton, mutta se on saavuttanut myös kulttimainetta ja menestynyt kaupallisesti hyvin erityisesti yhtyeen kotimaassa Britanniassa, missä se oli Black Sabbathin parhaiten (neljänneksi) listalla sijoittunut albumi kymmeneen vuoteen. Musiikillisesti albumi on nopeatempoisempi kuin useimmat muut Black Sabbathin albumit. Sen kantta ja miksausta on usein pidetty heikkolaatuisina.


title: Born Again

text: Black Sabbath perustettiin 1969, ja sen kokoonpano pysyi samana ensimmäisen vuosikymmenen, laulajana Ozzy Osbourne. 1970-luvun lopussa Osbournen ja muun yhtyeen tiet kuitenkin erkanivat ja uudeksi laulajaksi tuli entinen Rainbow-laulaja Ronnie James Dio. Myös rumpaliksi vaihtui pian alkuperäisjäsen Bill Wardin tilalle Vinny Appice. Tämä kokoonpano ei kuitenkaan osoittautunut järin pitkäikäiseksi: Dion lähdön jälkeen 1982 myös Appice lähti Dion sooloyhtyeeseen, joten Black Sabbath oli ilman laulajaa ja rumpalia.McIver 2007, s.181.


title: Born Again

text: Black Sabbathin alkuperäisjäsenet Tony Iommi ja Geezer Butler keskustelivat eräänä iltana pubissa Ian Gillanin kanssa.McIver 2007, s.185. Gillan oli juuri jäänyt sooloyhtyeestään pitkälle sairauslomalle äänijänteen ongelmien vuoksi, ja kun lisäksi Deep Purplen paluuta alettiin pitää mahdollisena, hän ei ollut enää kovin kiinnostunut johtamaan omaa yhtyettä. Siksi hän ilmoitti yhtyeensä jäsenille, että nämä voisivat vapaasti liittyä muihin yhtyeisiin. Gillan ei kuitenkaan innostunut heti yhteistyöstä Black Sabbathin kanssa.McIver 2007, s.184.


title: Born Again

text: Iommin ja Butlerin ystävällisyys teki kuitenkin Gillaniin vaikutuksen, ja hän päätti miettiä asiaa. Lopulta Gillan päätti aloittaa yhteistyön Black Sabbathin jäsenten kanssa.McIver 2007, s.184. Samalla hän suututti oman sooloyhtyeensä jäsenet, jotka olivat odottaneet Gillanin palaavan sairauslomalta. Black Sabbathiin liittyminen tuli heille yhtä suurena yllätyksenä kuin muillekin. Kun tieto asiasta levisi julkisuuteen, se jakoi sekä Black Sabbathin että Deep Purplen fanien mielipiteet. Gillanin oli kuitenkin tarkoitus tehdä vain yhteistyötä Black Sabbathin kanssa, ei liittyä yhtyeeseen.McIver 2007, s.184. Tuleva albumi oli tarkoitus julkaista nimellä ”Gillan/Iommi/Butler/Ward” alla.McIver 2007, s.185.


title: Born Again

text: Vertigo Recordsin johtokunta ei hyväksynyt ajatusta, että albumi julkaistaisiin muulla kuin Black Sabbathin nimellä. Kun lehdistöön levisi tieto Ian Gillanin liittymisestä yhtyeeseen, yhtye sai kuitenkin ”lisänimen” Deep Sabbath. Rumpuihin palasi alkuperäisjäsen Bill Ward, joka oli saanut alkoholiongelmansa jossain määrin hallintaansa. Ward pysytteli raittiina nauhoitusten ajan, ja hän onkin myöhemmin todennut "Born Againin" äänitysten olleen hänelle hyvin suuri haaste. Myös hänen eronsa yhtyeestä kesken "Heaven and Hell" -albumin kiertueen oli tuoreessa muistissa.McIver 2007, s.186.


title: Born Again

text: Jo nauhoitusten lopussa yhtyeen jäsenet huomasivat albumin kärsivän heikosta miksauksesta. Black Sabbath ei ollut hankkinut levylle erillistä miksaajaa, vaan yhtye yritti hoitaa miksauksen itse. Ian Gillan on syyttänyt Geezer Butleria "Born Againin" miksauksen pilaamisesta, mutta Butler on kiistänyt väitteen.McIver 2007, s.188.


title: Born Again

text: Albumin avaa ”Trashed”, jonka on sanottu tuovan mieleen Deep Purplen ”Speed Kingin”. Vauhdikkaan kappaleen sanoitus kertoo tequilasta, viskistä ja autoista.McIver 2007, s.189. Sen taustalla on onnettomuus, joka sattui Gillanille hänen ajaessaan humalassa pienellä kilparadalla. Auto lensi katolleen ja miltei liukui uima-altaaseen, jolloin Gillan olisi voinut hukkua.


title: Born Again

text: ”Stonehenge” on alle kaksiminuuttinen, tunnelmallinen kosketininstrumentaali, jonka on sanottu tuovan mieleen kauhuelokuvan musiikin.McIver 2007, s.189. Tyylillisesti sen voi katsoa edustavan ambient-musiikkia.


title: Born Again

text: ”Disturbing the Priestin” sanat on usein tulkittu ”saatanallisiksi” tai kristinuskon vastaisiksi. Kappale perustuu kuitenkin tositapahtumiin. Gillanin mukaan Black Sabbath harjoitteli kovaäänisesti ja ovet auki, kun paikallinen pastori tuli keskeyttämään harjoitukset. Hän totesi, että musiikki kuulosti upealta mutta häiritsi kuoron harjoituksia paikallisessa kirkossa, ja pyysi yhtyettä sulkemaan oven. Toisaalta kappaleen kerrotaan saaneen nimensä siitä, kun äänitysstudion naapurissa sijainneen luostarin papit valittivat yhtyeen pitämästä metelistä. Kappaleessa Ian Gillanin kirkuu ja huutaa normaalia rajummin, mutta kontrastia luovat stemmat, jotka on tehty lähestulkoon vain puhumalla. Butlerin bassonsoittoa on kuvattu mahtavaksi.McIver 2007, s.189.


title: Born Again

text: Noin puoliminuuttinen, levyn toinen kosketininstrumentaali ”The Dark” toimii introna a-puolen päättävälle, lähes kahdeksanminuuttiselle kappaleelle ”Zero the Hero”, jota on pidetty yhtenä albumin kohokohdista ja kuvailtu muun muassa ”majesteettiseksi, monikerroksiseksi riffijuhlaksi”. Kitaristi Iommin sooloja on puolestaan kuvattu ”loputtoman kekseliäiksi”.McIver 2007, s.189.


title: Born Again

text: B-puolen aloittava nopeatempoinen ”Digital Bitch” kertoo uhkaavista tietokoneista ja niillä rahastavista ihmisistä.McIver 2007, s.189. Kappaleen on huhuttu kertovan Sharon Ardenista, Black Sabbathin managerin Don Ardenin tyttärestä, josta tuli myöhemmin Ozzy Osbournen vaimo. Gillan on kertonut: ”Muistan tarkalleen naisen, joka inspiroi kappaleen tarinan, mutta voin kertoa hänestä vain, että sen enempää hänellä kuin hänen isälläkään ei ollut mitään tekemistä tietokoneiden kanssa.” Tietokoneteema kappaleeseen tuli, koska "computers" () rimmasi erään Gillania miellyttäneen säkeen kanssa.


title: Born Again

text: ”Digital Bitchiä” seuraa albumin nimikappale ”Born Again”, joka on hidas ja eeppinen raita, jossa kitaraa ja bassoa on vahvasti jälkikäsitelty. Sanoituksissa kerrotaan muun muassa lohikäärmeistä, mikä oli tyypillistä yhtyeen edelliselle laulajalle Ronnie James Diolle.McIver 2007, s.190.


title: Born Again

text: ”Hot Line” on jykevän riffin hallitsema rock-rypistys, jota Gillan säestää huudoillaan. Albumin päättää ”Keep It Warm”, joka on kertomus miehestä, jota naiselle omistautuminen repii kappaleiksi.McIver 2007, s.190. ”Keep It Warm” on omistettu Gillanin tyttöystävälle Bronille, jonka hän lopulta nai vuonna 1984.


title: Born Again

text: Kannen suunnitteli Steve Joule, joka oli suunnitellut kansia myös Ozzy Osbournen sooloyhtyeelle. Kun häntä pyydettiin suunnittelemaan "Born Againin" kansi, hän pelkäsi sen viilentävän hänen välejään Osbournen kanssa – Black Sabbathin ja Osbournen välillä oli katkeruutta monestakin syystä. Niinpä hän suunnitteli yhtyeelle joukon ”naurettavia ja ilmiselviä” "Born Again" -kansia toivoen, ettei yhtye kelpuuttaisi niitä. Ne kuitenkin kelpasivat, ja koska Joulelle tarjottiin suuri palkkio lopullisesta kannesta, hän hyväksyi sopimuksen. Joule lykkäsi kuitenkin kansien tekoa, kunnes aikaa oli enää päivä. Sitten hän loi naapurinsa, alkoholin ja huumeiden avulla kansikuvan ensimmäisestä käteensä osuneesta vauvan kuvasta. Se oli vuonna 1968 julkaistun "Mind Alive" -lehden kannessa. Joule lisäsi kuvan kontrastin äärimmilleen, käytti mahdollisimman psykedeelistä väriyhdistelmää ja piirsi vauvalle torahampaat, raatelukynnet ja sarvet. Sitten hän tekstasi sisäkansien sanoitukset, ja niin "Born Againin" ulkoasu oli valmis. Gillanin kerrotaan vihanneen kantta niin paljon, että heitti 25 albumia sisältäneen laatikon ikkunasta ulos. Iommi ja Butler kuitenkin suorastaan rakastivat kantta.


title: Born Again

text: Heti albumin ilmestyttyä sen kansikuva herätti huomiota. Myöhemmin sen on huomattu olevan samanlainen kuin Depeche Moden vuonna 1981 julkaistussa ”New Life” -singlessä. Albumin kansi on usein äänestetty yhdeksi kaikkien aikojen huonoimmista.


title: Born Again

text: "Born Again" julkaistiin Britanniassa elokuussa 1983 ja Yhdysvalloissa paria kuukautta myöhemmin. ”Trashed” julkaistiin singlenä, B-puolena versiosta riippuen ”Stonehenge” tai ”Zero the Hero”. Sekä ”Trashedistä” että ”Zero the Herosta” kuvattiin myös musiikkivideot. Albumia ei ole koskaan julkaistu CD-muodossa Yhdysvalloissa, vaikka alkuperäinen albumi menestyikin siellä hyvin.


title: Born Again

text: "Born Again" nousi Britanniassa listan 4:nneksi, millä perusteella se oli yhtyeen menestynein albumi maassa sitten vuoden 1973 "Sabbath Bloody Sabbathin". Sitä myytiin kuitenkin vähemmän kuin yhtyeen kahta edellistä studioalbumia, sillä toisin kuin "Born Againista", vuoden 1980 "Heaven and Hellistä" oli yhtyeelle myönnetty kultalevy ja vuoden 1981 "Mob Rulesistakin" hopealevy. Yhdysvalloissa paras listasijoitus oli 39, mikä tarkoitti jonkin verran kahta edellistä albumia heikompaa menestystä.


title: Born Again

text: Albumia kritisoitiin paljon sen ilmestyttyä, ja monet kriitikot ovat myöhemminkin pitäneet sitä mielikuvituksettomana ja sen kappaleita heikompina kuin Sabbathin klassikkolevyillä. Allmusicin arvostelijan Eduardo Rivadavian mukaan albumi yrittää olla "kaikkien aikojen raskain" mutta lopputulos on pikemminkin "kaikkien aikojen mutaisin". Kokoonpano on mielenkiintoinen, mutta Gillanin humoristiset sanoitukset ja bluesiin pohjautuva laulutyyli ovat ristiriidassa Black Sabbathin synkän musiikin ja imagon kanssa. Myös kappalemateriaali aiheuttaa pettymyksen: Rivadavian mielestä "Trashed" on "Born Againin" ainoa hyvä kappale. Korroosion arvostelussa Jukka Korkiamäki puolestaan kuvailee "Born Againilla" olevan "aivan uskomattoman huonot, mutaiset, ontot ja kaukaiset soundit". Vaikka albumilla on hetkensä, suuri osa raidoista on joko introna toimivia välisoittoja tai heikkotasoisia täytekappaleita. Korkiamäen mielestä "on selvää että oikea Black Sabbath oli kuollut ja kuopattu jo tähän mennessä."


title: Born Again

text: Myöhemmin albumi on kuitenkin saanut myös arvostusta ja noussut kulttimaineeseen. Ozzy Osbournen mukaan se oli ”paras asia, jonka olen yhtyeestä kuullut alkuperäisen kokoonpanon hajoamisen jälkeen”. "Born Againia" on sanottu ”Black Sabbathin synkimmäksi [... ja] pahaenteisimmältä kuulostavaksi” levyksi. Imperiumin kriitikko Mika Penttinen toteaa albumin olevan musiikiltaan ansiokas vaikkakin miksauksessa pilattu. Deep Purple -historiikin kirjoittaneen Heikki Heinon mukaan ”rankkoja riffejä sisältävä albumi on varmaan yksi tuon ajan raskaimmista rocklevyistä”.


title: Born Again

text: Albumin arvostetuin ja tunnetuin kappale lienee ”Zero the Hero”, joka on otettu mukaan myös monille Black Sabbathin kokoelmalevyille. Cannibal Corpse on levyttänyt coverin kappaleesta EP:lleen "Hammer Smashed Face", ja yhtyeen silloinen laulaja Chris Barnes on todennut, että ”Zero the Hero” on Black Sabbathin parhaita kappaleita ja "Born Again" suotta ylenkatsottu, ”erittäin synkkä” albumi. Hänen mielestään ”Deep Sabbath” oli kenties yhtyeen paras kokoonpano. Lisäksi hän on kertonut pitävänsä "Born Againin" kannesta: ”Se on todellakin Antikristuksen syntymä pop-taiteessa tavalla, joka on pelottava monella tasolla.” Myös Sepulturan Max Cavalera ja Deiciden Glen Benton ovat kertoneet "Born Againin" kannen lukeutuvan suosikkeihinsa.


title: Born Again

text: Ennen kiertueen alkua rumpali Bill Ward erosi yhtyeestä. Hän oli pysytellyt pitkään raittiina eikä uskaltanut lähteä pitkälle kiertueelle, joten hänet korvasi entinen Electric Light Orchestra -jäsen Bev Bevan.McIver 2007, s.186. Bevan oli Iommin ja Butlerin nuoruudenystävä Birminghamin Astonista ja suostui mielellään heidän kutsuunsa.McIver 2007, s.184. Ward oli selittänyt Iommille ja Butlerille, ettei hänen fysiikkansa kestäisi kiertuetta, mutta tosiasiassa hän ei halunnut tuottaa yhtyeelle uutta pettymystä sen jälkeen, kun oli eronnut siitä kesken "Heaven and Hell" -kiertueen. Ward ratkesi juomaan heti albumin valmistuttua, ja seuraavan neljän kuukauden aikana hänen alkoholisminsa paheni. Kliininen masennus ja henkinen umpikuja johtivat kolmeen itsemurhayritykseen. Sen jälkeen Wardin kuitenkin onnistui lopettaa juominen, nyt lopullisesti.McIver 2007, s.187.


title: Born Again

text: Kiertueella Black Sabbathin lämmittelijöinä olivat muun muassa Nazareth, Quiet Riot ja Diamond Head. Kiertue alkoi seitsemän konsertin sarjalla Euroopassa elokuussa 1983, jolloin Black Sabbath soitti myös Suomessa, Helsingin jäähallissa 21. elokuuta. Sen jälkeen yhtye soitti 15 keikkaa syys-lokakuussa. Pohjois-Amerikassa yhtye keikkaili vieläkin aktiivisemmin; loka-marraskuussa Black Sabbath soitti 32 konserttia ja vielä 26 lisää vuoden 1984 tammi-, helmi- ja maaliskuussa. Tammikuun alussa muutama esiintyminen peruttiin Geezer Butlerin sairastumisen vuoksi. Lisäksi Savannahiin suunniteltu konsertti peruttiin yhtyeen ”turmiollisesta vaikutuksesta nuorisoon” huolestuneiden baptistien painostuksen vuoksi.


title: Born Again

text: Konserttien introt olivat omalaatuisia. Yhtye palkkasi kansikuvan vauvaa esittämään lyhytkasvuisen ihmisen, jolla oli punainen puku, keltaiset tekokynnet ja pienet sarvet. ”Vauva” istui Stonehengeä muistuttavan kiven päällä ja aukoi suutaan nauhalta kuuluvan itkun tahtiin, minkä jälkeen se putosi patjalle.McIver 2007, s.191. Tällöin alkoi kellon kumina, ja lavalle vaelsivat kulkueessa yhtyeen roudarit, jotka olivat pukeutuneet kaapuihin ja esittivät demonien riivaamia munkkeja.McIver 2007, s.191-192. Samalla hetkellä yhtye aloitti ”War Pigs” -kappaleen soittamisen.


title: Born Again

text: Solisti Ian Gillanilla oli kiertueella omat ongelmansa. Hän ei ollut ehtinyt opetella yhtyeen vanhempien kappaleiden sanoja ja teippasi siksi konserttilavan lattiaan paperilapun, johon sanat oli kirjoitettu.McIver 2007, s.192. Paperista ei kuitenkaan useimmiten ollut apua, sillä se peittyi kuivajäällä tuotetun sumun alle. Unohtamansa sanat Gillan korvasi usein tavaramerkikseen muodostuneella kiljunnalla ja karjunnalla. Lisäksi Gillanin aiemman sooloyhtyeen tiukka keikkailuaikataulu oli rasittanut hänen ääntään, mikä rajoitti hänen äänialaansa ja lauluaan muutenkin. Gillanilla oli vaikeuksia löytää paikkansa yhtyeessä, johon Ozzy Osbourne oli jättänyt merkittävän jäljen. Ronnie James Dio sen sijaan oli kyennyt tuomaan oman värinsä Black Sabbathiin.


title: Born Again

text: Erikoisuutena kiertueella oli Deep Purplen kappale ”Smoke on the Water”, jonka yhtye esitti usein encorena. Muutamissa konserteissa se esitti myös The Shadowsin ”Apachen”. "Born Againin" kappaleista mukana oli kuusi: ”Hot Line”, ”Born Again”, ”The Dark”, ”Zero the Hero”, ”Digital Bitch” ja ”Disturbing the Priest”. Lisäksi ”Keep It Warm” esitettiin kerran tai kahdesti.


title: Born Again

text: Kiertueen jälkeen Gillan suunnitteli tekevänsä sooloalbumin, mutta tarkoituksena oli myös tehdä uusi Black Sabbath -albumi. Koska Bevanin piti liittyä jälleen ELO:on, yhtye toivoi saavansa Bill Wardin takaisin rumpuihin.


title: Born Again

text: Yhtyeen manageri Don Arden järjesti konsertteihin rekvisiitaksi Stonehenge-aiheiset lavasteet, joiden korkeuden oli tarkoitus olla 15 jalkaa. Hän kuitenkin teki pahan virheen ja tilasi lavasteet 15-metrisinä,McIver 2007, s.191. kolme kertaa suurempina kuin oikeassa Stonehengessä. Lavasteet maksoivat valtavasti mutta olivat niin suurikokoisia, etteivät mahtuneet kokonaan edes Pohjois-Amerikan suuriin halleihin. Yhtye pystyi käyttämään konserteissaan vain muutamaa kiveä, ja ainoastaan Readingin rockfestivaalilla kaikki kivet olivat käytössä.McIver 2007, s.191. Yhtye toivoi voivansa käyttää lavasteita ainakin Yhdysvalloissa, koska ”kaikki olisi siellä joka tapauksessa suurempaa”, mutta toiveet kariutuivat, kun ensimmäisellä Yhdysvaltain-keikalla lavasteita ei saatu mahtumaan edes ovesta sisään. Ian Gillanin mukaan Toronton keikalla Maple Leaf Gardensissa vain kolme monoliittia ja yksi poikkikivi saatiin pystytettyä lavalle.McIver 2007, s.191.


title: Born Again

text: Fiktiivisessä "Hei me rokataan!" -elokuvassa Spinal Tap -yhtyeellä on ”Stonehenge”-niminen show, johon kuuluu suuri Stonehenge-lavaste ja sen ympärillä tanssivia kääpiöitä. Yhtyeellä sattuu kuitenkin väärinkäsitys mittayksiköiden kanssa, ja lopullinen lavaste on niin pieni, että kääpiöt kompastelevat siihen. Tämän kohtauksen on usein väitetty saaneen ideansa "Born Again" -kiertueelta. Monien lähteiden mukaan Stonehenge-kohtaus oli kuitenkin jo elokuvan 20-minuuttisessa ”demoversiossa” 1982, siis vuotta aikaisemmin kuin "Born Again" -kiertue alkoi. Lisäksi "Hei me rokataan!" ilmestyi vuoden 1984 alussa, jo ennen "Born Again" -kiertueen loppua. Gillan itse kuitenkin on kertonut, että hänen tietojensa mukaan Spinal Tap otti vaikutteita Sabbathin kömmähdyksestä. Hän myös arveli Spinal Tapin lavasteen pienen koon johtuneen siitä, että elokuvan budjetti oli itse asiassa pienempi kuin Black Sabbathin, ja siksi oli kannattavampaa tehdä liian pieni kuin liian iso lavaste.Sekä Ian Gillan että rumpali Bev Bevan olivat antaneet kiertueen aikana ymmärtää, etteivät olisi käytettävissä enää jatkossa.McIver 2007, s.196. He erosivat Black Sabbathista maaliskuussa 1984.McIver 2007, s.197. Monet ovat kuitenkin kertoneet, että Gillanin lähtö ei tapahtunut kovinkaan ystävällisissä merkeissä. Geezer Butlerin mukaan ongelmat olivat alkaneet jo Amerikan-kiertueen loppupuolella, jolloin Gillan ei vaikuttanut lainkaan motivoituneelta. Syynä oli se, että Gillanin entinen yhtye Deep Purple aikoi tehdä paluun. Gillan ei kertonut yhtyeen muille jäsenille asiasta mitään eikä koskaan edes virallisesti ilmoittanut eroavansa Black Sabbathista. Hän palasi Deep Purpleen, jonka solistina hän nykyäänkin toimii.McIver 2007, s.198.


title: Born Again

text: Ian Gillan itse taas on muistellut työskentelyään Black Sabbathissa hyvillä mielin,McIver 2007, s.190. ja hän levytti ”Trashed”-kappaleen uudelleen vuonna 2006 ilmestyneelle juhlalevylleen "Gillan's Inn".


title: Salaviinanpolttajat

text: Salaviinanpolttajat on ensimmäinen suomalainen näytelmäelokuva vuodelta 1907. Se oli myös ensimmäinen Venäjän keisarikunnassa tehty fiktioelokuva. Elokuvan tuotti valokuvaamo Atelier Apollon omistaja Karl Emil Ståhlberg. Elokuva ei ole säilynyt.


title: Salaviinanpolttajat

text: Elokuvan kuvamateriaali ja käsikirjoitus ovat tuhoutuneet. Tästä huolimatta elokuvan juoni on suhteellisen hyvin tiedossa, sillä sen tekijät ovat kertoneet siitä muistelmissaan ja siitä on säilynyt lehti-ilmoitusten juonitiivistelmiä. "Helsingin Sanomissa" oli seuraava kuvaus:


title: Salaviinanpolttajat

text: Sakari Toiviaisen mukaan elokuvatuotanto Suomessa oli itsenäisyyden ensivuosiin asti ”suppeaa ja haparoivaa, mutta löysi vähitellen linjansa kansallisen identiteetin ja kulttuurin rakennustyöstä: kansalliset aiheet olivat arvo sinänsä, samalla kun korostettiin kotimaisen tuotannon tärkeyttä, eroa ja kilpailuasetelmaa ulkomaiseen elokuvaan nähden”.


title: Salaviinanpolttajat

text: Elokuvan aiheen löytämiseksi valokuvaamo Atelier Apollo järjesti tammikuussa 1907 käsikirjoituskilpailun johon tuli 652 ehdotusta. Kilpailun voittajaksi valittiin nimimerkki JV-s:n "Salapolttimo"-niminen ehdotus; toiseksi kilpailussa tuli kuplettilaulaja J. Alfred Tanner "Esteluistelukilpailu"-nimisellä ehdotuksellaan. Kilpailun voittajan on kerrottu olleen nimismies, mutta tämä tieto on kyseenalaistettu. Hannu Salmen mukaan nimimerkkiä JV-s olisi käyttänyt John Hedberg.


title: Salaviinanpolttajat

text: Kansallisteatterin näyttelijä Teuvo Puro, joka esitti myös "Salaviinanpolttajien" pääosaa, lienee ollut vahvasti kiinni myös elokuvan ohjaustyössä. Elokuvan toiseksi toteuttajaksi on mainittu Suomessa vaikuttanut ruotsalainen taidemaalari Louis Sparre. Elokuvan kuvaaja Frans Engström oli alun perin ruotsalainen, Ståhlbergin Atelier Apolloon palkkaama kuvaaja. Engström koulutti alalle kaksi toimijaa, kuvausapulaisina toimineet Hjalmar Hårdhin ja Oscar Lindelöfin. Järjestäjänä ja lavastajana oli myöhempien aikojen lavastajamestari ja ohjaaja Karl Fager.


title: Salaviinanpolttajat

text: Elokuvan kuvaukset aloitettiin maaliskuussa 1907 Helsingin Mäntymäellä. Kuvauksia tehtiin myös Alppilassa. Kuvausten alkuvalmistelut sujuivat Oscar Lindelöfin ja Teuvo Puron mukaan talkoohengessä. Viinapannua esittänyt kuparikattila lainattiin museosta ja sika Helsingin teurastomosta sekä muuta rekvisiittaa Kansallisteatterista. Mäntymäki oli valittu kuvauspaikaksi, koska siellä toivottiin olevan tarpeeksi lunta talvinäkymää varten.


title: Salaviinanpolttajat

text: "Salaviinanpolttajien" ensi-ilta oli 29. toukokuuta 1907 Maailman Ympäri -teatterissa Mikonkatu 5:ssä. Esityksessä oli ajalle tyypillisesti myös muitakin elokuvia, mutta "Salaviinanpolttajat" oli niistä keskeisimmässä asemassa. Sen juoni selostettiin ohjelmatiedoissa tarkimmin. "Salaviinanpolttajien" lisäksi teatterissa esitettiin Alaskan kullankaivajista ja eskimoista kertova "Nykyajan Klondyke" ja päähineiden valmistuksesta kertova "Olkihattujen valmistus Italiassa" sekä kolme lyhyempää elokuvaa.


title: Salaviinanpolttajat

text: Pietarilaisen Aleksandr Drankovin tuottama näytelmäelokuva "Stenka Razin" on vuotta myöhempi kuin "Salaviinanpolttajat" eli vuodelta 1908. Venäläiset katsovat yleensä oman elokuvahistoriansa alkavan tästä vajaan kymmenen minuutin mittaisesta elokuvaesityksestä, jonka ensi-ilta oli 15. lokakuuta 1908 Pietarissa.


title: Salaviinanpolttajat

text: Ilmoitusten lisäksi ensimmäinen suomalainen näytelmäelokuva oli lehdistössä esillä vain niukkasanaisin kiitosmaininnoin. "Kansan Lehden" nimimerkki Lipon mukaan ”huvittava kuvasarja oli suomalainen "Salaviinanpolttajat", jonka kreivi Louis Sparre on järjestänyt ja Kansallisteatterin näyttelijät esittäneet varsinaisesti Atelieri Apolloa varten”. "Uusi Aura" kirjoitti, että ”ohjelma oli varsin hauska saaden erityisen kotimaisen viehätyksen sen kautta, että siellä esitettiin ensimäinen suomalainen kinematograaffinen näytelmä "Salaviinanpolttajat", jossa esiintyvät päähenkilöt ovat Kansallisteatterin näyttelijöitä. Sangen hauskan kotoisen tunnelman sai kuvaa katsellessaan.”


title: Salaviinanpolttajat

text: Vaikka "Salaviinanpolttajat" olikin aiheeltaan ajankohtainen, lehdissä ei kommentoitu sen sisältöä ja suhdetta alkoholiin. Kansalaisjärjestöt alkoivat vuosina 1907–1908 huolestua Suomen siveettömyydestä, mutta elokuvien moraalittomuudessa kiinnitettiin lähinnä huomiota ulkomaalaisiin teoksiin.


title: Salaviinanpolttajat

text: Vuonna 2017 kerrottiin, että Juho Kuosmanen ohjaa elokuvasta uusintaversion. Tuotantoryhmä oli lähes sama kuin Kuosmasen elokuvassa "Hymyilevä mies". Elokuvan ensi-ilta oli 23. huhtikuuta 2017 Tampereella Loud Silents -tapahtumassa.


title: Hannu-Pekka Björkman

text: Hannu-Pekka Juhani Björkman (s. 11. helmikuuta 1969 Kannonkoski) on suomalainen näyttelijä. Helmikuussa 2013 hän aloitti Vesa Vierikon seuraajana näyttelijäntyön professorina Teatterikorkeakoulussa. Professorikausi päättyi helmikuussa 2018.


title: Hannu-Pekka Björkman

text: Björkman valmistui vuonna 1988 ylioppilaaksi Ilmajoen lukiosta. Hän opiskeli Lahden kansanopiston teatterilinjalla vuosina 1991–1992. Vuosina 1993–1997 Björkman opiskeli Teatterikorkeakoulussa teatteritaiteen maisteriksi. Vuosina 1997–1999 hän näytteli Lahden kaupunginteatterissa ja on ollut vuodesta 1999 freelancernäyttelijä. Björkman näytteli KOM-teatterissa vuosina 2001–2008 ja vuosina 2009–2011 Suomen Kansallisteatterissa.


title: Hannu-Pekka Björkman

text: Teatterin lisäksi Björkman on näytellyt elokuvissa ja televisiosarjoissa. Vuonna 2005 Björkman sai parhaan miespääosan Jussi-palkinnon elokuvasta "Eläville ja kuolleille". Joulukuussa 2010 hän sai Suomen opetus- ja kulttuuriministeriön myöntämän Suomi-palkinnon.


title: Hannu-Pekka Björkman

text: Björkman oli vuoteen 2014 saakka naimisissa näyttelijä Minna Haapkylän kanssa. Heillä on kaksi lasta.


title: Kratinos

text: Kratinos (kr. Κράτινος, n. 520 eaa-423 eaa.), oli ateenalainen komediarunoilija. Hän oli vanhan komedian merkittävin edustaja ja poliittisen komedian perustaja.


title: Viktor Zinger

text: Viktor Aleksandrovitš Zinger (, 29. lokakuuta 1941 Davydovo, Rjazanin alue, Venäjän SFNT – 24. syyskuuta 2013 Moskova, Venäjä) oli Neuvostoliittoa edustanut jääkiekkomaalivahti, olympiavoittaja, maailman- ja euroopanmestari. Zinger oli yksi parhaimmista Neuvostoliiton maalivahdeista. Zinger pelasi Neuvostoliigassa 340 ottelua ja 57 maaottelua Neuvostoliiton maajoukkueessa. Zinger oli kuuluisa ”perhostyylistä” torjunnoissa.


title: Jokin ihmisessä (elokuva)

text: Jokin ihmisessä on 1956 valmistunut film noir -elokuva, jonka on ohjannut Aarne Tarkas. Mika Waltarin 1944 ilmestyneeseen pienoisromaaniin perustuva elokuva on toisen maailmansodan aikaan sijoittuva onneton rakkaustarina. Elokuvan virallinen ensi-ilta oli 13. huhtikuuta 1956 Helsingissä Adamsissa ja Tuulensuussa.


title: Jokin ihmisessä (elokuva)

text: Elokuva alkaa nuoren naisen kuolinvuoteen viereltä ja kertoo takaumana toisensa jo lapsena tunteneiden Kaukon (Jussi Jurkka) ja Osmin (Anneli Sauli) synkän tarinan, joka ajoittuu sotavuosien molemmin puolin. Romaanista poiketen Tarkas sijoitti tapahtumat toisen suursodan äärelle, päähenkilöiden Venäjä vaiheet Ruotsiin ja Aunuksen retken Lapin sodaksi. Elokuvan päätös oli silloisten mittapuiden mukaan "moraaliton". Loppua muutettiin, mutta silti elokuvalle määrättiin 30 prosentin rangaistusvero. Tarkas on itse pitänyt elokuvaa ohjaustöistään parhaana.


title: Jokin ihmisessä (elokuva)

text: Inkeri Lius (Suomen Sosialidemokraatti) esittää aikalaisarviossaan pahoittelunsa siitä, että tekijät joutuvat kärsimään ankarasta 30 prosentin verosta, vaikka hän ruotiikin elokuvaa kriittisesti toteamalla muun muassa, että sen 'moraalittomat' kohtaukset vaikuttavat voimakkaammin kuin alkuperäisessä novellissa. Kriitikoiden yleinen linja olikin, ettei elokuva ole onnistunut.


title: Jokin ihmisessä (elokuva)

text: Tarkas saa kuitenkin kiitosta elokuvallisten keinojen taitajana (Ywe Jalander, Vapaa Sana), samoin kuvaaja: "- - karun realistista tyyliä noudatteleva elokuva [kuuluu] kotimaisessa tuotannossamme huippuluokkaan" (Modest Savtschenko, Työkansan Sanomat).


title: Jokin ihmisessä (elokuva)

text: Eräs myöhempi kriitikko luonnehtii elokuvaa kunnianhimoiseksi melodraamaksi, jonka päähenkilöt ovat poikkeuksellisen moderneja ja ristiriitaisia, toinen taas aidoksi film noir -elokuvaksi, synkäksi rikosfilmiksi. Vuorosanat lähentelevät sietokyvyn rajaa, mutta miespääosan näyttelijä Jussi Jurkka on oikealla tavalla mysteeri.


title: Tarharyhmä

text: Tarharyhmä oli vuonna 1990 perustettu ja vuonna 1995 toimintansa lopettanut helsinkiläinen poprock-yhtye.


title: Tarharyhmä

text: Maija Vilkkumaa, Minna Haapkylä ja Isa-Eerika Lehto soittivat muun muassa lastenlauluja kadulla soittiminaan akustinen kitara ja tamburiini. Jossain vaiheessa he päättivät, että jatkaisivat juttua syksyllä sähköisenä. Harjun nuorisotalolta he löysivät yhtyeeseensä rumpalin. Ensimmäiset demonauhat yhtye äänitti vuonna 1991. Poko Rekords solmi yhtyeen kanssa levytyssopimuksen ja ensimmäinen albumi Tappopoppia julkaistiin vuonna 1993.


title: Tarharyhmä

text: Toisen pitkäsoiton Hysteerinen harmonia valmistuessa vuonna 1994 opinnot vetivät yhtyeen jäseniä erilleen, yhteistä aikaa soittamiseen ei enää tahtonut löytyä ja yhtyeen toiminta hiipui. Albumista tehtiin vielä kesäpainos kahdella bonuskappaleella varustettuna.


title: Tarharyhmä

text: Yhtye teki muutaman englanninkielinen demo-kappaleen 1990-luvun puolivälin jälkeen Japanin markkinoita ajatellen. Japanissa oli tuolloin kova naisrockari- ja skandinaavibuumi. Ulkomaiden valloitusta ajatellen Tarharyhmä sai nimen "Kindergarten" (suomeksi lastentarha). Yhtye herättikin huomiota japanilaisissa levy-yhtiöissä, mutta Tarharyhmän englanninkieliselle levylle ei löytynyt julkaisijaa.


title: Tarharyhmä

text: Maija Vilkkumaa loi myöhemmin menestyksekkään soolouran ja Minna Haapkylästä tuli tunnettu näyttelijä.


title: Tarharyhmä

text: Vuonna 2009 Tarharyhmä oli mukana Maija Vilkkumaan juhlakiertueella.


Jääkiekon 3. divisioonan maailmanmestaruuskilpailut pelataan joka vuosi maailman huonoimmin sijoittuneiden jääkiekkomaajoukkueiden välillä. Kisojen voittaja (ennen vuotta 2012 kaksi parasta) nousee 2. divisioonaan seuraavaksi vuodeksi. 2. divisioonan B-lohkon (ennen vuotta 2012 molempien lohkojen) viimeinen putoaa 3. divisioonaan.


title: Jääkiekon 3. divisioonan maailmanmestaruuskilpailut

text: 1900-luvun lopulla MM-kisat pelattiin neljässä sarjassa, joista D-sarja oli alin. Vuoden 2000 D-sarjan MM-kisojen jälkeen siirryttiin kahden divisioonan ja karsintojen järjestelmään, jolloin alimmat joukkueet pelasivat 2. divisioonan karsintasarjan. Vuonna 2003, uusien joukkueiden liittyessä MM-kisoihin, karsintasarja laajennettiin nykymuotoisiksi 3. divisioonan MM-kisoiksi.


title: Theopompos

text: Theopompos (s. n. 380 eaa.) oli antiikin kreikkalainen historioitsija ja reettori.


title: Theopompos

text: Theopompos oli kotoisin Khioksesta. Varhaisessa nuoruudessaan Theopompos vaikuttaa viettäneen jonkun aikaa Ateenassa yhdessä isänsä kanssa, joka oli karkotettuna spartalaismielisyytensä vuoksi. Ateenassa hänestä tuli Isokrateen oppilas, ja hän eteni nopeasti retoriikassa. Isokrateen kerrotaan sanoneen, että Eforos olisi tarvinnut kannuksia mutta Theopompos suitset (Cicero, "Brutus", 204). Täsmälleen samaa tarinaa kerrotaan Platonista, jonka kerrotaan sanoneen samaa koskien Ksenokratesta ja Aristotelesta.


title: Theopompos

text: Theopompos vaikuttaa kirjoittaneen ensin epideiktisiä puheita, jossa hän oli niin taitava, että sai joskus vuosina 352-351 eaa. puhujapalkinnon, jonka Artemisia II Karialainen myönsi miehensä kunniaksi, vaikka itse Isokrates oli kilpailijoiden joukossa. Opettajansa neuvosta hänestä tuli lopulta historioitsija, sillä hän sopi siihen laajan ihmsten ja paikkojen tuntemuksensa vuoksi. Aleksanteri Suuren avulla hän saattoi palata Khiokseen vuonna 333 eaa, ja hän toimi jonkun aikaa synnyinkaupunkinsa aristokraattisen puolueen yhtenä johtajana. Aleksanterin kuoltua hänet karkotettiin uudelleen ja hän pakeni Ptolemaioksen luo Egyptiin. Siellä hän sai jossain määrin kylmän vastaanoton. Hänen kuolemansa ajankohtaa ei tiedetä.


title: Theopompos

text: Theopompoksen teoksia ei ole säilynyt nykyaikaan . Ne olivat enimmäkseen historiallisia. Monet myöhemmät kirjailijat ovat lainanneet niitä. Teoksiin kuuluvat:


title: Lidokaiini

text: Lidokaiini eli ksylokaiini on amidityyppinen puudute, jonka vaikutus alkaa nopeasti ja on kestoltaan keskipitkä. Vaikutus alkaa minuuteissa ja kestää puudutuksen tyypin mukaan 30–240 minuuttia. Lidokaiini sulkee palautuvasti hermosolujen natriumkanavat ja estää hermoimpulssien välittymisen. Ionisoitumaton lidokaiini läpäisee helposti solukalvon, mikä mahdollistaa lääkeaineen leviämisen kudoksiin ja hermosäikeiden sisälle. Tulehduksessa kudoksen pH laskee, lidokaiini ionisoituu ja tunkeutuminen vaikutuskohtaan heikkenee.


title: Lidokaiini

text: Sitä käytetään usein hammashoidoissa paikallispuudutteena sekä ennenaikaisen siemensyöksyn hoitoon. Lidokaiini on myös tehokas suonensisäisenä lääkkeenä sydämen rytmihäiriöissä.


title: Lidokaiini

text: Lidokaiini on WHO:n listalla yhteiskunnalle tärkeimmistä lääkkeistä.


title: Lidokaiini

text: Lidokaiinin kemiallinen kaava on CHNO, moolimassa 234,34 g/mol ja CAS-numero 137-58-6.


title: Lidokaiini

text: Suomessa myytävistä lääkeaineista lidokaiinia sisältää mm. Emla emulsiovoide.


title: Walt Disney Pictures

text: Walt Disney Pictures on yhdysvaltalainen elokuvastudio, jolla on studioita Yhdysvalloissa ja Japanissa. Se on The Walt Disney Companyn elokuvatuotannon päästudio. Walt Disney Pictures on osa yhtiön Walt Disney Studios -tytäryhtiötä. Walt Disney Pictures perustettiin vuonna 1983, ja se on keskittynyt lastenelokuviin. Yhtiön ensimmäinen elokuva oli "Hiidenpata" vuodelta 1985.


title: Juuso Lahtela

text: Juuso Aleksi Lahtela (s. 11. kesäkuuta 1985 Kemijärvi) on suomalainen uransa lopettanut kumparelaskija. Lahtelan seura aktiiviurallaan oli Pyhätunturin Slalom Seura ja hänen valmentajanaan toimi Pekka Lehtikallio.


title: Juuso Lahtela

text: Lahtela valittiin ensin varamieheksi Torinon olympialaisiin, mutta Tapio Luusuan jouduttua jäämään pois pääsi Lahtela myös kisoihin mukaan. Hän sijoittui olympialaisten kumparelaskussa kahdeksanneksi. MM-kilpailuissa hän oli parhaimmillaan 20:s kumparelaskussa Rukalla 2005.


title: Juuso Lahtela

text: Lahtela kilpaili maailmancupissa vuosina 2002–2011. Ensimmäiset maailmancupin pisteensä hän saavutti oltuaan 23:s Špindlerův Mlýnin kumparelaskussa helmikuussa 2006. Kymmenen parhaan joukkoon hän sijoittui ensimmäisen kerran oltuaan kymmenes Jisanin kumparelaskussa maaliskuussa 2006. Parhaimmillaan hän sijoittui yhdeksänneksi Åren kumparelaskussa maaliskuussa 2010.


title: Juuso Lahtela

text: Juuso Lahtela ei ole sukua kumparelaskun olympia- ja maailmanmestari Janne Lahtelalle, joka on kotoisin myös Kemijärveltä.


Jääkiekon 2. divisioonan maailmanmestaruuskilpailut pelataan joka vuosi niiden jääkiekkomaajoukkueiden kesken, jotka sijoittuivat edellisen vuoden kisoissa 2. divisioonaan. 1. divisioonan B-ryhmän viimeinen putoaa 2. divisioonan A-ryhmään, ja 3. divisioonan voittaja nousee 2. divisioonan B-ryhmään. Kisat pelataan kahdessa erillisessä ryhmässä, joista A on ylempi ja B alempi ryhmä. A-ryhmän voittaja nousee 1. divisioonan B-ryhmään ja viimeinen putoaa 2. divisioonan B-ryhmään ja B-ryhmän voittaja nousee A-ryhmään ja viimeinen vastaavasti putoaa 3. divisioonaan.


title: Jääkiekon 2. divisioonan maailmanmestaruuskilpailut

text: Ennen kautta 2012 ryhmät olivat rinnakkaisia ja kummankin voittaja nousi 1.divisioonaan ja vastaavasti viimeiset putosivat 3. divisioonaan.


text: Vuoteen 2000 jääkiekon MM-kisoissa pelattiin neljä sarjaa: A, B, C ja D. Vuoden 2001 kisoihin muodostettiin 2. divisioona D-sarjan seitsemästä parhaasta ja C-sarjan viidestä huonoimmasta joukkueesta.


text: Uusi turnaussysteemi otettiin käyttöön vuodesta 2012 lähtien, jossa 2. divisioonan A-lohkon voittaja nousee 1. divisioonan B-lohkoon ja sen viimeinen puolestaan tippuu 2. divisioonan A-lohkoon, sama systeemi on käytössä muissakin divisioonissa.


title: Viktor Žluktov

text: Viktor Vasiljevitš Žluktov (, s. 29. tammikuuta 1954 Inta, Neuvostoliitto) on venäläinen entinen jääkiekkoilija, pelipaikaltaan keskushyökkääjä. Žluktov pelasi armeijan joukkueessa TsSKA Moskova Neuvostoliiton mestaruussarjassa 456 ottelua ja Neuvostoliiton maajoukkueessa 196 maaottelua, joissa hän teki 79 maalia vuosina 1975–1985.


Jääkiekon 1. divisioonan maailmanmestaruuskilpailut pelataan joka vuosi niiden jääkiekkomaajoukkueiden kesken, jotka sijoittuivat edellisen vuoden kisoissa 1. divisioonaan. Jääkiekon maailmanmestaruuskilpailujen kaksi huonoiten sijoittunutta maata putoaa seuraavaksi vuodeksi 1. divisioonan A-lohkoon.


title: Jääkiekon 1. divisioonan maailmanmestaruuskilpailut

text: Vuonna 2012 turnausjärjestelmä muuttui kaikissa divisioonissa: 1. divisioonan A-lohkosta nousee kaksi joukkuetta jääkiekon maailmanmestaruuskilpailuihin, ja huonoin joukkue putoaa 1. divisioonan B-lohkoon. Vastaavasti B-lohkosta nousee yksi joukkue 1. divisioonan A-lohkoon. Aikaisemmin jokaisen divisioonan A- ja B-lohkon paras joukkue nousi ylemmälle sarjatasolle, esimerkiksi Kazakstan nousi vuoden 2011 kisoissa 1. divisioonan B-lohkosta jääkiekon maailmanmestaruuskilpailuihin. Toisin sanoen, nykyisin A-lohkojen joukkueet ovat parempia kuin saman divisioonan B-lohkon joukkueet.


text: Vuoteen 2000 asti jääkiekon maailmanmestaruuskilpailut pelattiin neljässä sarjassa, A–D. Vuoden 2001 kisoihin muodostettiin 1. divisioona B-sarjasta ja C-sarjan neljästä parhaasta joukkueesta. B-sarjan voittaja nousi 2001 jääkiekon maailmanmestaruuskilpailuihin.


title: Belgianpaimenkoira

text: Belgianpaimenkoira (ransk. "Berger belge", hol. "Belgische herder") on belgialainen paimenkoirarotu, joka jakautuu neljään muunnokseen lähinnä karvapeitteen ja värin perusteella: groenendael (pitkäkarvainen musta), laekenois (karkeakarvainen), malinois (lyhytkarvainen) ja tervueren (pitkäkarvainen punaruskea, joskus myös hiekanharmaa).


title: Belgianpaimenkoira

text: Yhdysvalloissa nimityksellä "Belgian Sheepdog" viitataan usein yksinomaan groenendael-muunnokseen, mikä saattaa aiheuttaa sekaannuksia, koska Euroopassa belgianpaimenkoira eli "berger belge" tarkoittaa nimenomaan kaikkia muunnoksia.


title: Belgianpaimenkoira

text:
Belgianpaimenkoirat ovat isokokoisia ja pystykorvaisia koiria. Ne ovat ryhdikkäitä ja väsymättömiä, ja keho on sulavalinjainen ja lihaksikas.
Belgianpaimenkoirat ovat innokkaita ja vilkkaita usein vielä vanhoinakin. Belgianpaimenkoira on todella aktiivinen ja väsymätön, ja siksi se tarvitseekin runsaasti vapaata liikuntaa, ja sille sopii lähes mikä tahansa harrastus. Belgianpaimenkoira on älykäs koira, ja se nauttii erilaisista tehtävistä ja uusien asioiden opettelemisesta. Belgianpaimenkoirissa esiintyy myös arkuutta, ja siksi koiralle voivatkin uudet asiat ja paikat olla toisinaan hankalia. Siksi koira pitäisikin pennusta alkaen totuttaa uusiin paikkoihin. Mikäli omistaja epäonnistuu kasvattamisessa saattaa lopputuloksena olla luonnehäiriöitä ja aggressiivisuutta. Luonteensa takia belgianpaimekoiria suositellaan ihmisille, joilla on kokemusta sekä aikaa nauttia koiranomistajan ilosta.


title: Belgianpaimenkoira

text: Belgianpaimenkoirien käyttötarkoitus on toimia palvelus- ja poliisikoirina, mutta nykyisin käyttökoiriksi soveltuvat lähinnä malinois ja laekenois. Pitkäkarvaiset muunnokset toimivat sen sijaan pääasiassa näyttely-, agility- ja harrastuskoirina, koska niiden kaunis karvapeite on vetänyt puoleensa paljon seurakoiraa etsiviä ihmisiä ja lisännyt täten merkittävissä määrin näyttelypainotteista jalostusta.


title: Belgianpaimenkoira

text: 1600-luvulla Belgiassa eli "leveunaari"-paimenkoira, jota pidetään sekä belgianpaimenkoirien että schipperken kantarotuna. Se oli melko pieni ja yleensä musta: tämä väritys on nykyisistä muunnoksista periytynyt ainoastaan groenendaelille. Alun perin myös belgianpaimenkoirat olivat säkäkorkeudeltaan nykyistä hieman matalampia, aivan kuten kantarotunsakin.


title: Belgianpaimenkoira

text: 1880-luvun lopulla, kun rotua alettiin kehittämään ja tutkimaan, tunnettiin useita eri muunnoksia joita kaikkia käytettiin vielä tuolloin yksinomaan paimentamiseen. Rotu jaettiin ensin kolmeen muunnokseen: lyhyt-, pitkä- ja karkeakarvainen. Koska värillä ei ollut väliä, nykyinen groenendael ja tervueren luettiin samaksi muunnokseksi. 1900-luvun alkupuolella vakiintui kuitenkin nykyiset neljä muunnosta, joista kaikki ovat alun perin kotoisin Brysselin lähialueilta Flanderin maakunnasta.


title: Belgianpaimenkoira

text: Suomeen oletettavasti ensimmäinen belgianpaimenkoira tuli 1920-luvulla. Tämä narttu oli Belgiassa syntynyt groenendael. Myöhemmin Suomeen tuli lisää groenendaeleja, ja groenendael olikin ensimmäinen muunnos, jota alettiin Suomessa kasvattamaan. Siitä huolimatta tervueren on noussut ylivoimaisesti suosituimmaksi muunnokseksi ja groenendael jäänyt toiseksi. Malinois on kolmanneksi yleisin ja laekenois reilusti muita harvinaisempi. Aikojen saatossa Suomessa on rekisteröity reilu kymmenentuhatta belggariyksilöä.


title: Belgianpaimenkoira

text: Muunnoksia ei määritellä sukutaulun perusteella, koska esim. malinoispentueisiin syntyy toisinaan tervuerenpentuja, jotka rekisteröidään luonnollisesti tervuereneiksi. Mitään kahta muunnosta ei kuitenkaan saa risteyttää keskenään, ei edes tervuerenia ja groenendaelia, jotka poikkeavat toisistaan lähinnä väritykseltä. Suomen Kennelliiton virallinen kanta asiaan on seuraava:


title: Belgianpaimenkoira

text: Tämä säädös kaventaa muunnosten geenipoolia merkittävästi, varsinkin kun rotumääritelmän historiaosuuden mukaan jo 1800-luvun lopun ja 1900-luvun alun jalostustyö "perustui ainoastaan muutamilla jalostusuroksilla harjoitettuun tiukkaan sukusiitokseen".


title: Chang'e

text: Chang'e, Ch'ang-O tai Chang-Ngo (), tunnetaan myös Heng-E tai Heng-O (姮娥; Héng'é), on kiinalainen Kuun jumalatar. Toisin kuin monet kuuta henkilöittävät kuuhahmot muissa kulttuureissa, Chang'e vain asuu kuussa.


title: Khaos

text: Khaos tai kaaos ( “ammottava tyhjyys”) on kreikkalaisessa mytologiassa olemassaolon alkutila, tyhjyys tai avaruus, johon kaikki luotiin. Hesiodos kertoo, että Khaoksesta syntyivät positiiviset voimat Gaia ja Eros sekä negatiiviset voimat Nyks, Erebos ja myös Tartaros. Näistä alkuvoimista syntyivät puolestaan Aither (Ilma), Hemera (Päivä) ja Uranos (Taivas). Useimpien antiikin kirjoittajien näkemysten mukaan Kaaos oli tyhjyys, josta kaikki sai alkunsa tai tila, missä kaikki asiat olivat olemassa sekavassa ja epämääräisessä muodossa, ennen kuin ne saivat hahmon. Ovidius kutsui Kaaosta sekavaksi ja muodottomaksi alkukantaiseksi ainekseksi, ja antiikin myöhempinä aikoina vakiintui käsitys siitä, että Kaaos oli hahmoton alkutila, josta universumi kehittyi Kosmokseksi, järjestyneeksi maailmaksi.


title: Wilhelm Friedemann Bach

text: Wilhelm Friedemann Bach (22. marraskuuta 1710 Weimar – 1. heinäkuuta 1784 Berliini) oli saksalainen säveltäjä ja urkuri. Hän oli Johann Sebastian Bachin ja hänen ensimmäisen vaimonsa Maria Barbaran esikoinen.


title: Wilhelm Friedemann Bach

text: Wilhelm Friedemann Bach syntyi Weimarissa ja opiskeli Leipzigissä. Wilhelm Friedemann oli Johann Sebastian Bachin lapsista kenties lahjakkain, mutta kenties myös epäonnekkain. Vuonna 1733 hänet nimitettiin urkuriksi Dresdenin Sophienkircheen. 1746 hän sai paikan Hallen Liebfrauenkirchen urkuriksi ja musiikinjohtajaksi. Tästä lähtien Wilhelm Friedemannia kutsuttiin myös ”Hallen Bachiksi”. Pari kuukautta isänsä kuoleman jälkeen Wilhelm Friedemann solmi avioliiton ja alkoi viettää yhä epäsäännöllisempää elämää. 1762 Bachille tarjottiin kapellimestarin virkaa Darmstadtissa, mutta hän kieltäytyi tarjouksesta. Vuonna 1764 hän luopui paikastaan Hallessa.


title: Wilhelm Friedemann Bach

text: Wilhelm Friedemann ansaitsi elantonsa opettamalla ja esiintymällä. Viimeisinä vuosinaan hän muutti Berliiniin, missä hän kärsi köyhyydestä ja sairauksista. Isänsä Johann Sebastian Bachin kuoleman jälkeen tämän nuottikäsikirjoitukset jaettiin hänen kahden poikansa Carl Philipp Emanuelin ja Wilhelm Friedemannin kesken. Wilhelm Friedemann oli jo isänsä elinaikana joutunut usein taloudellisiin vaikeuksiin ja tämän kuoleman jälkeen hänen täytyi rahapulassa myydä monia isänsä käsikirjoituksia, joista osa katosikin näin jäljettömiin. Wilhelm Friedemann Bach kuoli vuonna 1784 Berliinissä köyhänä ja unohdettuna.


title: Wilhelm Friedemann Bach

text: Bachin tuotantoon kuuluu kamarimusiikkia, sinfonioita, konserttoja ja kantaatteja. Hänen kuuluisimpiin sävellyksiinsä kuuluu muun muassa useita pianokonserttoja, 4 urkufuugaa, 6 pianosonaattia, 12 pianopoloneesia sekä lukuisia fugettoja ja muita pienempiä tai suurempia teoksia usein uruille tai muille klaveerisoittimille. Teoksista käytetään usein Martin Falckin vuonna 1913 julkaisemaa numerointijärjestelmää.


title: Kaaos

text: Kaaoksella () tarkoitetaan epäjärjestystä, sekasortoa. Kaaos oli äitijumalatar. Kaaoksella tarkoitetaan myös kaikkeuden (kosmoksen) muodostumista edeltänyttä oletettua järjestymätöntä olotilaa. Kaaosteoria on fysiikassa (näennäisen) säännöttömiä ilmiöitä koskeva teoria, mutta yleisesti oletus jonka mukaan epäjärjestys eli kaaos on maailmankaikkeuden perustila.


title: Nyks

text: Nyks (, , yö) on kreikkalaisessa mytologiassa yksi varhaisimmista jumaluuksista. Hesiodoksen "Jumalten synnyn" mukaan Nyks syntyi Khaoksesta, kun taas orfilaisuuden mukaan Nyks oli ensimmäinen jumaluus ja maailman luoja Khaoksen sijaan.


title: Nyks

text: Nyks oli Ereboksen sisar ja puoliso, jolta hän synnytti mm. Aitherin (ilmapiiri), Hypnoksen (uni), Thanatoksen (kuolema), Hemeran (päivä), Nemesiksen (koston jumalatar), Moirat (kohtalottaret), Eriksen (eripuraisuus), Kharonin, sekä Kerit (väkivaltainen kuolema). Joskus Nyksin lapsiksi luetaan myös Hesperidit (nymfit), Momus (pilkan ja satiirin jumala), Oneirokset (unien jumalat) ja Apate (petoksen ja vilpin jumalatar).


title: Nyks

text: Nyks asuu Tartaroksessa, jossa hän ja Hemera kiertävät maata vuorotellen, näin luoden päivän ja yön.


title: Nyks

text: Taivaankappaleista asteroidi 3908 Nyx ja toinen Plutoa kiertävistä kuista, Nix on nimetty Nyksin mukaan.


title: Nox

text: Nox, nox tai NOx voi viitata johonkin seuraavista:


title: Sergei Kapustin

text: Sergei Aleksejevitš Kapustin (, 13. helmikuuta 1953 Uhta, Neuvostoliitto – 4. kesäkuuta 1995) oli maailman parhaita jääkiekkoilijoita 1970- ja 1980-luvuilla.


title: Sergei Kapustin

text: Vasempana laitahyökkääjänä pelannut Kapustin edusti seurajoukkuetasolla Krylja Sovjetovia ja Spartak Moskovaa. Kapustin teki 120 maalia 208 maaottelussa Neuvostoliiton maajoukkueessa vuosina 1972-1985. Hän kuoli sydänkohtaukseen vain 42-vuotiaana.


title: Tasha

text: Tasha on ensimmäinen koira, jonka genomi on selvitetty. Tutkimus naarasbokserin genomista valmistui joulukuussa 2005. Kaksi vuotta aikaisemmin Shadow-villakoiran genomi oli pystytty selvittämään 80 %:sti.


title: Keskisyksyn juhla

text: Keskisyksyn juhla (; ; tai Chuseok 추석/秋夕; Singaporessa ja Malesiassa joskus myös "Lantern Festival") on yli 3 000 vuotta vanha suosittu kiinalainen juhla, joka korostaa rikkautta ja yhteiseloa.


title: Elina Hietamäki

text: Elina Hietamäki (o.s. Pienimäki, s. 20. heinäkuuta 1976 Oulu) on suomalainen entinen maastohiihtäjä. Hietamäki edusti Seinäjoen Hiihtoseuraa ja Tampereen Pyrintöä ja häntä valmensi hänen aviomiehensä ja entinen maajoukkuehiihtäjä Karri Hietamäki. Heillä on viisi lasta.


title: Elina Hietamäki

text: Elina Hietamäen menestys alkoi jo Hopeasompa-hiihdoissa. Nuorten SM-kisoissa hän on saanut kaksi kultamitalia, kolme hopeaa ja kaksi pronssia. Nuorten sarjan ura huipentui viestin MM-pronssiin. Naisten sarjassa Hietamäellä on yksi henkilökohtainen SM-hopea, kolme SM-pronssia, yksi SM-viestihopea ja -pronssi sekä yksi sprinttiviestin pronssi.


title: Elina Hietamäki

text:
Maailmancupissa parhaan menestyksensä Hietamäki on saavutti sprinttihiihdossa. Kaudella 2003–2004 hän sijoittui kaksi kertaa palkintokorokkeelle ja sijoittui kauden päätteeksi sprintticupissa viidenneksi.
Hietamäki lopetti hiihtouransa kauden 2005-2006 jälkeen. Hän osallistui 69 maailmancupin kilpailuun.


title: Kuukakku

text: Kuukakku () on kiinalainen leivonnainen, joita perinteisesti syödään Keskisyksyn juhlan aikana, vaikka niitä voidaan syödä myös muina vuoden aikoina. Kuukakulla on monia erilaisia täytevaihtoehtoja, ja kakun koko vaihtelee.


title: Dehumanizer

text: Dehumanizer on Black Sabbathin vuonna 1992 julkaistu kuudestoista studioalbumi. Laulaja Ronnie James Dio palasi yhdessä rumpali Vinnie Appicen kanssa yhtyeeseen ennen albumin äänityksiä. Musiikillisesti albumi on yhtyeen raskaimpia niin soitannollisesti kuin sanoituksellisestikin. Albumin tunnetuimpia kappaleita ovat singlenä ja videona julkaistu "TV Crimes" ja "Wayne’s World" -elokuvan soundtrackilla kuultu "Time Machine".


title: Dehumanizer

text: Albumi ei kuitenkaan menestynyt aivan odotetunlaisesti, vaikkakin sitä ovat kehuneet niin kriitikot kuin fanitkin. Albumin julkaisun aikoihin perinteisen heavy metal -musiikin suosio oli laskusuunnassa, ja valtavirtaan olivat nousseet grunge- ja alternative rock -yhtyeet. Lisäksi albumin tekoa varjostivat yhtyeen sisäiset ongelmat, sillä laulaja Dion ja muun yhtyeen välit eivät olleet paluusta huolimatta parhaat mahdolliset. Onkin sanottu, että albumi tehtiin lähinnä levy-yhtiön siihen sijoittaman suuren summan vuoksi ja halusta kiinnittää yleisön huomio Pohjois-Amerikassa Black Sabbathiin.


title: Dehumanizer

text: Vuosina 1989–1990 Black Sabbath oli palannut yleisön tietoisuuteen albumeilla "Headless Cross" ja "Tyr" ja kokoonpano oli vakiintunut muutaman aiemman vuoden lukuisien miehistönvaihdoksien jälkeen. Kitaristi Tony Iommin lisäksi yhtyeessä tuolloin soittivat rumpali Cozy Powell, laulaja Tony Martin, basisti Neil Murray ja taustajäsenenä kosketinsoittaja Geoff Nicholls. Albumit menestyivät hyvin Britanniassa ja Euroopassa, mutta Pohjois-Amerikassa ja Yhdysvalloissa menestys jäi lähes olemattomaksi ja tämä vaivasi Iommia ja Powellia, jotka olivat saaneet menestystä aiemmin uudella mantereella eri yhteyksissä. Yhtyeen mukaan levy-yhtiö I.R.S. Records ei promotoinut yhtyettä tarpeeksi vahvasti ja lisäksi huhuttiin ex-vokalisti Ozzy Osbournen leirin sabotoivan yhtyeen mahdollisuuksia Yhdysvalloissa.


title: Dehumanizer

text: Alkuperäinen basisti Geezer Butler oli vieraillut lavalla lokakuussa 1990 yhtyeen konsertissa Hammersmith Odeonilla ja joulukuussa hän liittyi yhtyeeseen Murrayn tilalle. Murray itse on todennut hyväksyneensä Butlerin paluun, olihan tämä yhtyeen alkuperäisjäsen ja monien mielestä ainoa oikea basisti. Butler oli myös vieraillut ex-vokalisti Ronnie James Dion Dio-yhtyeen konsertissa elokuussa 1990 ja miehet olivat tuolloin keskustelleet mahdollisesta yhteistyöstä. Myös Dion silloinen ja Sabbathin entinen levy-yhtiö Warner Bros. näki Dion ja Sabbathin yhtälössä mahdollisuuden suureen menestykseen, olivathan 1980-luvun alun Dion aikaiset Sabbath-albumit myyneet kultaa ja platinaa. Lisäksi Dion sooloura oli tuolloin hienoisessa laskussa kolmen ensimmäisen albumin menestyksen jälkeen. Näin ollen seuraavana siirtona vokalisti Tony Martin sai lähteä yhtyeestä, tosin omien sanojensa mukaan häntä "ei koskaan varsinaisesti erotettu, vaan kiellettiin tulemasta treeneihin". Vahvasta äänestä huolimatta Martinin uskottavuutta heavy-laulajana oli epäilty ja joidenkin mielestä Sabbath tarvitsi karismaattisemman etumiehen.


title: Dehumanizer

text: Rumpalina jatkoi alkuvaiheessa Cozy Powell, vaikkakin Dion ja Powellin välien tiedettiin olevan kireät jo miesten soittaessa Rainbow-yhtyeessä 1970-luvulla. Dio oli ehdottanut silloista rumpaliaan Simon Wrightia Sabbathin uudeksi rumpaliksi, mutta Iommin ja Butlerin mielestä tämä oli "liian AC/DC:mainen". Wright oli soittanut aiemmin juuri AC/DC:ssä. Iommi: "Ronnie ehdotti Simon Wrightia, mutta sanoin että miksemme pitäisi Cozya? Tiesin että Ronniella ja Cozylla oli ollut kismaa Rainbow-aikoinaan, mutta päätimme kokeilla miten homma toimii". Harjoituksien alkaessa tunnelma alkoi pian olla nihkeä; Powell ja Dio eivät tulleet toimeen ja Geoff Nichollsin mukaan he olivat "kuin tuli ja jää". Lisäksi Dion työskentelymetodit herättivät hämmennystä tämän halutessa työstää vokaaleita ja kappaleita yksin ilman muuta yhtyettä. Juopaa aiheutti myös Iommin vaatimus, jonka mukaan Dion tulisi hylätä "fantasia ja sateenkaari"-aiheiset sanoitukset. Dio on kertonut olleensa aluksi närkästynyt tästä, mutta alkoi sittemmin kirjoittamaan synkempiä ja tosielämään perustuvia sanoituksia.


title: Dehumanizer

text: Kun levytyksessä pidettiin tauko keväällä 1991, ilmapiiriltään hankala tilanne johti siihen, että Tony Martin sai Iommilta kutsun takaisin yhtyeeseen ja Sabbath alkoi harjoittelemaan hänen kanssaan Dion tietämättä. Warner Bros. oli kuitenkin sijoittanut suuren summan rahaa albumiin ja tästä syystä albumi päätettiin tehdä loppuun Dion kanssa. Rumpali Cozy Powell jäi pois kokoonpanosta syyskuussa 1991 sattuneen ratsastusonnettomuuden takia, jossa hän loukkaantui vakavasti ja joutui pitkälle toipumislomalle. Powellin tilalle tuli ex-rumpali Vinnie Appice, joten kokoonpanosta muodostui lopulta vuosien 1980–1982 "Mob Rules" ja "Live Evil" -albumien kokoonpano. "Oli luonnollinen vaihtoehto pyytää Vinny takaisin", kertoi Iommi myöhemmin. Hommat alkoivat jälleen sujua paremmin ja laulut rupesivat hahmottumaan". Demonauhoituksia näiltä ajoilta, joissa Powell on mukana, on julkaistu myöhemmin bootlegeina.


title: Dehumanizer

text: Albumi nauhoitettiin Rockfield-studioilla Walesissa 1991–1992 ja miksattiin Musicland-studioilla Münchenissä. Tuottajana toimi muun muassa Queen-yhtyeen kanssa aiemmin toiminut saksalainen Reinhold Mack (tunnetaan nimellä Mack). Myös muun muassa Ozzy Osbournea aiemmin tuottanutta Max Normania oli harkittu, mutta yhtye päätyi Mackiin. "En muista kenen idea oli pyytää Mack tuottamaan albumi", muisteli Iommi. "Idea saattoi tulla levy-yhtiöltä tai managereilta. Kaikki meni kuitenkin hyvin ja tulimme loistavasti toimeen keskenämme". Mack oli 1970-luvulla toiminut Martin Birchin apulaisena, kun Birch tuotti muun muassa Rainbowta, jossa Dio oli tuolloin laulajana. Albumin tuotannossa rummut ovat hyvin pinnassa: "En ollut miksauksen aikana enää paikalla", kertoi Vinnie Appice myöhemmin. "Muut olivat luulleet, että rummut eivät ole tarpeeksi kovalla ja olivat miksanneet ne korkeammalle. Itse olisin varmaan pyytänyt laittamaan niitä pienemmälle. Kun kuuntelin myöhemmin levyä Ronnien kanssa, totesimme että rummut ovat helvetin kovalla!".


title: Dehumanizer

text: Niin musiikillisesti kuin sanoituksellisesti "Dehumanizer" on yhtyeen raskaimpia albumeja. Laulaja Dion mukaan yhtye ei palannut vanhoihin kaavoihin ja albumista tehtiin tietoisesti moderni ja raskas. Iommin mukaan kappaleiden kirjoitus ei kuitenkaan sujunut aivan ongelmitta: "Se oli haastavaa aikaa meille. Kirjoitimme paljon juttuja joita kuitenkin hylkäsimme. Olimme hyvä sävellys-tiimi, mutta yritimme tuolloin saada Ronnieta lopettamaan fantasia-aiheista kirjoittaminen. Sen täytyi olla synkempää tällä kertaa. Kiistelimme sanoituksista Ronnien kanssa levytysten aikana ja hän muutteli asioita meidän tietämättämme. Jälkikäteen ajatellen meidän olisi pitänyt keskustella enemmän asioista riitelyn sijaan. Saimme kuitenkin kaiken lopulta valmiiksi, mutta hyvin erikoisten vaiheiden jälkeen". Myös Geezer Butler osallistui tällä kertaa sanoitusten tekoon: "Keskustelin Ronnien kanssa sanoituksista, emmekä kumpikaan halunneet miekkoja, magiaa tai lohikäärmeitä. Niinpä päätimme, että käsittelemme ajankohtaisia aiheita. Ja niitähän riitti".


title: Dehumanizer

text: Levyn nimi tulee sanasta dehumanisaatio, joka tarkoittaa epäinhimillistämistä, joka näkyy kansikuvassa, jossa konemainen hirviö on kaapannut ihmisen. Tämä viittaa myös albumin synkempiin kappaleiden aiheisiin. Albumin kaikki kappaleet on merkitty Dion, Iommin ja Butlerin nimiin.


title: Dehumanizer

text: Levyn avaa "Computer God", joka kertoo ihmiskunnasta, jossa tietokoneet ovat ottaneet vallan. Konemaisen intron sisältävä keskitempoinen kappale sisältää nopeamman loppuosan, johon Iommi soittaa soolon. Kappaleen oli alun perin säveltänyt Geezer Butler, ja hänen sooloyhtyeensä oli soittanut sitä 1980-luvun puolivälissä, tosin huomattavasti erilaisena versiona. Iommi: "Geezer kirjoitti kappaleen ja Ronnie piti siitä. Se oli ensimmäisiä albumille tehtyjä kappaleita ja se antoi suunnan".


title: Dehumanizer

text: "After All (The Dead)" edustaa albumin hitaampaa, doom-henkistä materiaalia. Kappaletta soitettiin myös livenä ja se toimi avauskappaleena, kun kokoonpano teki kiertueen vuonna 2007 Heaven & Hell -nimen alla.


title: Dehumanizer

text: Singlenä ja videona julkaistu nopeatempoinen, Appicen nopean, thrash metal -vaikutteisen rumpukompin ja Iommin synkän riffin myötä kulkeva "TV Crimes" kertoo rahanahneesta tv-evankelismista. Kappaleen keskiosa muistuttaa yhtyeen vuoden 1980 "Heaven and Hell" -albumilta löytyvää "Neon Knights" -kappaletta, jonka keskiosa on myös hyvin samankaltainen.


title: Dehumanizer

text: "Letters from Earth" kulkee raskaan riffin ja hitaamman kompin myötä, mutta keskivaiheen soolon ajaksi kappale nopeutuu. Kappaleesta julkaistiin hieman erilainen versio "TV Crimes"-singlen b-puolella.


title: Dehumanizer

text: Myös monivivahteinen "Master of Insanity" oli alun perin Butlerin yhtyeen materiaalia ja sen on säveltänyt Butlerin tuolloinen kitaristi Jimi Bell, vaikkakin hän ei saanut krediittiä kappaleesta. Kappale sisältää hieman industrial-henkisen intron ja se kulkee hieman erilaisen tahtilajin ja Butlerin bassoriffin myötä. Intron jälkeen kappaleen riffi ja tahtilaji muuttuvat säkeistöissä ja myös kertosäkeessä on erilainen riffi ja komppi. Kappale julkaistiin myös singlenä.


title: Dehumanizer

text: Nopeampi "Time Machine" oli hieman erilaisena versiona "Wayne’s World" -elokuvan soundtrackilla ja tämä aiemmin nauhoitettu, Leif Masesin tuottama versio julkaistiin alun perin Yhdysvaltain CD-version bonuksena. Iommi: "Kun nauhoitimme 'Time Machine'n soundtrack-version, kokeilimme eri studioita ja tuottajia. Emme löytäneet sopivaa studiota ja niinpä menimme Rockfieldiin, joka oli ennestään tuttu". Kappaleesta nauhoitettiin uusi versio albumia varten ja se oli albumin ainoa kappale joka pysyi yhtyeen setissä vielä paria vuotta myöhemmin Tony Martinin palattua laulajaksi.


title: Dehumanizer

text: "Sins of the Father" alkaa hitaammalla tempolla ja hieman melodisemman kitarakuvion myötä, muuttuen kuitenkin yhtyeen tyyliin raskaammaksi ja synkemmäksi säkeistöjen aikana. Puolivälissä kappale nopeutuu ja muuttuu erilaisen riffin myötä kulkevaksi.


title: Dehumanizer

text: "Too Late"-kappaletta voidaan pitää albumin ns. balladina. Siinä Nichollsin kosketinsoittimet säestävät kuuluvasti Iommin melankolista, rauhallista kitarakuviota. Kitarasoolon aikana kappale raskautuu, palaten sen jälkeen takaisin rauhallisempaan kuvioon.


title: Dehumanizer

text: Albumin päättävät wah-wah-kitara-intron sisältävä ja keskitempoisesti kulkeva "I"-kappale ja raskaan riffin ja synkän sanoituksen omaava, ja hieman grunge-vaikutteiseksikin mainittu "Buried Alive", joka tosin sisältää melodisemman soolo-osuuden.


title: Dehumanizer

text: "Dehumanizer" julkaistiin kesäkuussa 1992. Pohjois-Amerikassa sen julkaisi Warner Bros.in talliin kuulunut Reprise Records ja muualla maailmassa I.R.S. Records. "TV Crimes" julkaistiin singlenä ja videona ja se nousi Brittein singlelistan sijalle 33. Albumi sai vaihtelevan vastaanoton lehdistössä ja listasijoitukset (US 44. ja UK 28.) jäivät odotetumpaa alhaisiksi ja varsinkin paljon rahaa sijoittanut Warner Bros. pettyi tuloksesta. Tosin albumin julkaisun aikoihin perinteinen heavy metal-musiikki ei ollut valtavirtaa ja listoja hallitsivat grunge- ja alternative-yhtyeet, joista tosin moni oli ottanut vaikutteita Sabbathilta. Albumilla Sabbath oli kuitenkin pitänyt raskaan, ja jopa aiempaa raskaamman, linjansa eikä lähtenyt kosiskelemaan valtavirran yleisöä.


title: Dehumanizer

text: Odotuksia heikommasta menestyksestä huolimatta albumi on fanien suosikki, ja se on saanut pääosin positiivisia arvosteluja metallimaailmassa. Jotkut arvostelijat tosin ovat pitäneet tätä albumia "tarpeettomana sivuloikkana" niin Dion kuin Sabbathinkin uralla, koska Diolla oli vahva sooloura tuolloin ja Sabbath oli löytänyt hienon laulajan Tony Martinista. Allmusic-sivuston arvostelija pitää albumia "kohtalaisena, mutta ei loistavana" kun taas Sputnik Music-sivuston kriitikko sanoo albumin olevan "pahasti aliarvostettu ja laadukas, edustaen yhtyeen parhaimmistoa". Metal Observer-sivuston arvostelija muistuttaa, että "heavy metal-musiikki ei ollut huudossa levyn julkaisun aikoihin", mutta kehuu kuitenkin albumia ja sen raskautta.


title: Dehumanizer

text: Myös albumin muusikot ovat pitäneet albumia arvossa ja negatiivisessa mielessä ovat todenneet "albumin ilmestyneen huonona ajankohtana". Tosin kosketinsoittaja Geoff Nicholls ja kesken levytyksen lähtenyt rumpali Cozy Powell ovat todenneet myöhemmin koko reunionin ja Dion paluun olleen turha, koska yhtyeen "Headless Cross" ja "Tyr"-albumit tehneen kokoonpanon noste oli vahva ja levy-yhtiöllä oli Powellin mielestä liian ylioptimistiset odotukset Dion paluusta vaikka jäsenet (lue Dio ja Powell) eivät edes tulleet toimeen keskenään.


title: Dehumanizer

text: Tony Iommi on tyytyväinen albumiin huolimatta sen vaikeasta historiasta: "Albumi tuli ulos vääränä aikana. Raskas musiikki ei ollut tuolloin huudossa emmekä muutenkaan pysyneet kasassa pitkään. Se on kuitenkin kerännyt arvostusta viime vuosina ja ihmiset ovat kertoneet pitävänsä siitä. Olen itsekin tyytyväinen ja ylpeä tästä albumista". Myös Ronnie James Dio piti albumia arvossaan: "Mielestäni se on pahasti aliarvostettu albumi. Kaikki odottivat uutta "Heaven and Hell"iä, mutta emme halunneet enää palata sellaiseen. Lähtemällä uudempaan ja synkempään suuntaa vieraannutimme itsemme niistä faneista jotka odottivat uutta "Heaven and Hell"iä. Aikaansa nähden levy oli luultavasti liian raskas".


title: Dehumanizer

text: Albumin julkaisun aikoihin yhtye aloitti kiertueen Etelä-Amerikasta tehden keikkoja Brasiliassa ja Argentiinassa jatkaen myöhemmin Pohjois-Amerikkaan ja Eurooppaan. Lehdistössä yhtye vakuutteli jäsenten välien olevan kunnossa ja vanhojen riitojen jääneen taakse. Pian kuitenkin Dion ja muun yhtyeen (Iommi ja Butler) välille tuli uusi särö, kun ex-vokalisti Ozzy Osbourne kutsui Sabbathin lämmittelemään häntä ja esiintymään alkuperäisellä kokoonpanolla Osbournen "jäähyväiskonserttiin" Costa Mesaan marraskuussa 1992. Osbourne oli tuolloin päättänyt vetäytyä lavoilta ja hän halusi lopettaa keikkailun Sabbathin kanssa. Dion mielestä Sabbathin ei kuulunut lämmitellä ketään ja varsinkaan Osbournea, joka oli aiempina vuosina haukkunut niin Sabbathia kuin Dioakin. Kiertueella yhtye oli muutenkin jakaantunut kahteen ryhmään Dion ja Appicen pitäessä yhtä ja Butlerin ja Iommin ollessa omissa oloissaan. "Homma ei toiminut", muisteli Geezer Butler. "Soittamisen kannalta kiertue oli mahtava, mutta se ei tuntunut oikealta. Tilanne kärjistyi. Ronnie ei ollut samaa mieltä muiden kanssa ja kieltäytyi esiintymästä Costa Mesassa".


title: Dehumanizer

text: Marraskuun saavuttua Iommi elätteli vielä toivoa, että Dio esiintyisi Costa Mesan konsertissa, mutta Dion pidettyä päänsä Oaklandin konsertti 13. marraskuuta jäi Dion viimeiseksi Black Sabbath-nimen alla. Dion tilalle Costa Mesan konsertteihin laulajaksi tuli lyhyellä varoitusajalle Judas Priest -yhtyeestä tuttu Rob Halford. Viimeisenä iltana 15. marraskuuta 1992 Black Sabbath esiintyi alkuperäisessä kokoonpanossaan (Iommi, Butler, Osbourne ja rumpali Bill Ward) neljän kappaleen verran. Osbourne palasi kuitenkin lavoille kolmen vuoden kuluttua.


title: Dehumanizer

text: Tämän jälkeen Dio ja Vinnie Appice perustivat Dio-yhtyeen uudelleen ja Iommi ja Butler jatkoivat Sabbathia ja ottivat laulaja Tony Martinin takaisin. Aluksi liikkui huhuja, että Butler ja Iommi olisivat jatkaneet Halfordin ja Appicen kanssa sekä myös alkuperäis-kokoonpanon paluuta tiettävästi suunniteltiin, mutta nämä eivät kuitenkaan toteutuneet. Dion mukaan koko Costa Mesa-episodi oli "sekamelska" ja hän koki tehneensä turhan uhrauksen laittaessaan Dio-yhtyeen tauolle Sabbathin takia. Hän totesi myös, että Black Sabbathin ilmapiiri ei ollut juurikaan muuttunut kymmenen vuoden aikana ja se oli suurin syy kokoonpanon hajoamiseen. Kokoonpano (Dio, Iommi, Butler, Appice) palasi vielä kerran yhteen vuonna 2006 Heaven & Hell-nimikkeen alla ja toimi aina Dion kuolemaan (2010) saakka.


title: Miliisi (poliisi)

text: Miliisi (ven. Милиция) oli Venäjällä ja Neuvostoliiton entisissä alusmaissa käytetty sotilaallisesti järjestetty valtiollinen järjestystä valvova elin, joka karkeasti ottaen vastaa länsimaista poliisilaitosta. Termi juontaa juurensa latinan sanasta "militia", ”sotaväki”. Helmikuun vallankumouksen yhteydessä korvattiin keisarin santarmilaitos ja poliisi väliaikaisella miliisillä. Lokakuun vallankumouksen jälkeen 10. marraskuuta 1917 miliisistä muodostettiin virallinen, pysyvä organisaatio (virallisesti "Työläisten ja talonpoikien miliisi"), joka otti itselleen myös armeijalle perinteisesti kuuluneita tehtäviä.


title: Miliisi (poliisi)

text: Miliisi-nimitys on edelleen käytössä Uzbekistanissa ja Valko-Venäjällä sekä Kirgisiassa, jossa kuitenkin on aikomus siirtyä poliisi-nimeen.


title: Miliisi (poliisi)

text: Venäjän miliisin kaksi päähaaraa olivat "sisäisen turvallisuuden miliisi" ja "rikosmiliisi". Suuri osa miliisitoiminnasta ja sen tulopohjasta kuuluu myös "liikennemiliisille", GAI (ven. ГАИ = Государственная Автомобильная Инспекция, "Valtion autotarkastus"). Liikennemiliisit käyttävät harmaata sotilaspukua, jonka lakissa on punainen nauha ja liikennettä valvottaessa valkoista olkahihnallista vyötä. Aseina heillä on pistooli ja mustavalkoraitainen pamppu.


title: Miliisi (poliisi)

text: Kansainvälisen määritelmän mukaan venäläisten miliisien katsottiin kuuluneen sotilaspoliisiin; miliisin palvelukseen tultiin asevelvollisuuden kautta ja miliisijoukot olivat sotilasjohdon alaisia.


title: Miliisi (poliisi)

text: Presidentti Dmitri Medvedev ehdotti elokuussa 2010, että miliisit nimettäisiin jälleen poliiseiksi. Uudistuksen myötä miliisit myös vapautettaisiin lainvalvontaan liittymättömistä tehtävistä kuten katsastusten tekemisestä ja selviämisasemien ylläpidosta. Uudistus tuli virallisesti voimaan maaliskuussa 2011.


title: Miliisi (poliisi)

text: 1990-luvun alussa miliisin rahoitus, varustetaso ja oikeuslaitoksen tuki olivat pienet. Venäjän valtion kassa oli tyhjä eikä se kyennyt rahoittamaan kylliksi miliisiäkään. Tämä johti miliisin tehottomuuteen ja voimattomuuteen. Järjestäytynyt ja muu rikollisuus räjähtivät nousuun perestroikan aikana. Miliisistä virtasi väkeä yksityisiin turvafirmoihin, jotka maksoivat palkkaa paremmin kuin hallitus. Miliisejä liittyi myös rikollisjoukkioihin. Virassa olevien miliisien työkuri saattoi olla huono, ja he saattoivat pelätä rikollisjärjestöjen kostotoimia. Myös monet virassa toimivat miliisit rikkoivat itse lakia muun muassa hakaten ja kiduttaen kuulusteltavia tunnustuksen saamiseksi. Vuonna 1995 vain 5 % venäläisistä luotti miliisin kykyyn selvittää rikoksia. Monet miliisit ottivat lahjuksia, koska palkat olivat pienet. Miliisi toimi laiskasti järjestäytynyttä rikollisuutta vastaan ja suhtautui rasistisesti kaukasialaisiin. Vuonna 1995 sisäministeri Anatoli Kulikov julisti korruption vastaisen ”puhtaat kädet” -kampanjan, mutta vain muutamia korkeissa asemissa olleita poliisivirkamiehiä pidätettiin. Venäjän miliisin arvostus oli yhä vuonna 2010 matala miliisin korruption, tehottomuuden ja yksittäisten miliisien tekemien rikosten takia.


title: Miliisi (poliisi)

text: Järjestäytynyt rikollisuus oli soluttautunut muun muassa lahjonnan avulla miliisiin ja moni venäläinen pelkäsi miliisiä enemmän kuin rikollisia. Euroopan ihmisoikeusjärjestöt syyttivät Venäjän miliisiä liian hitaasta rikostutkinnasta, liian miedoista tuomioista rikoksiin syyllistyneille ja kidutuksesta.


title: Rönttönen

text: Rönttönen on kainuulainen perinneruoka. Se on ohra- tai ruistaikinasta tehty piirakka, jossa on imellytetystä perunasta ja marjasta tehty täyte. Tyypillisimmin marjana käytetään puolukkaa tai mustikkaa. Täytteeseen lisättävällä sokerilla rönttösestä saadaan makeampi. Pohjaltaan pyöreäksi leikatun piirakkakuoren reunat rypytetään, jolloin piirakan keskelle levitetty täyte ei pääse leviämään. Piirakka paistetaan kuumassa uunissa.


title: Rönttönen

text: Kainuun leipuriliikkeenharjoittajat ry:n tekemän hakemuksen pohjalta rönttöselle myönnettiin marraskuussa 2008 Euroopan unionin nimisuoja nimellä ”Kainuun rönttönen”. Se oli viides nimisuojan saanut suomalainen elintarvike.


title: Rönttönen

text: Nykyisin rönttönen on ruiskuoreen leivottu piirakka, jonka täytteenä on puolukalla maustettu, ruis-imelletty peruna. Rönttönen sopii esimerkiksi välipalaksi tai kahvin kanssa nautittavaksi.


title: Pia Kjærsgaard

text: Pia Merete Kjærsgaard (s. 23. helmikuuta 1947 Kööpenhamina) on tanskalainen poliitikko ja Tanskan kansankäräjien puhemies vuodesta 2015. Kjærsgaard on Tanskan kansanpuolueen perustaja ja puheenjohtaja 1995–2012. Hän toimi edistyspuolueen (Fremskridtspartiet) johtajana vuosina 1985–1994 sekä Pohjoismaiden neuvoston liberaaliryhmän varapuheenjohtajana vuosina 1990–1994.


title: Pia Kjærsgaard

text: Kjærsgaardin poliittinen linja sisältää islamilaisvastaisia painotuksia. Tanskassa asuu 180 000 islaminuskoista, mikä merkitsee noin 3 % väestöstä. Ennen vuoden 2002 parlamenttivaaleja Kjærsgaard sanoi, että Ruotsin (vapaamielinen) siirtolaisuuspolitiikka uhkaa Pohjoismaita, mistä kehkeytyi sananvaihto Mona Sahlinin kanssa.


title: Pia Kjærsgaard

text: Muhammad-pilapiirrosjupakkaan liittyen on puheenjohtaja Kjærsgaard ja Tanskan kansanpuolue joutunut islaminuskoisten ja myös Tanskan siirtolaispolitiikkaa kritisoivan Ruotsin vasemmiston huomion kohteeksi.


title: Pia Kjærsgaard

text: "Suomenmaan" 3. helmikuuta 2006 julkaiseman Ruotsin islamneuvoston imaami Abd al Hagg Kielanin haastattelun mukaan ”Tanskan siirtolaisvihamielinen puolue Pia Kjærsgaardin johdolla on vuosikausia ajanut rasistista kampanjaa islaminuskoisia kohtaan”.


title: Nurmilauha

text: Nurmilauha ("Deschampsia cespitosa") on hyvin yleinen tuulipölytteinen heinäkasvi. Se on lauhojen tapaan kalju, isoröyhyinen ja erittäin voimakkaasti mätästävä kasvi. Mättäät ovat niin jykeviä, että lauhaniityllä on vaikea kävellä – golfkentän tai pihanurmikon pohjakasviksi se ei käy lainkaan. Lampaat pitävät nurmilauhasta, joka on Suomessa luonnonniittyjen keskeisin heinäkasvilaji.


title: Nurmilauha

text: Nurmilauhaa tavataan koko Euroopassa ja laajoilla alueilla Pohjois-Amerikassa, mihin se lienee levinnyt ihmisen mukana.


title: Nurmilauha

text: Nurmilauha kukkii yleensä heinäkuusta elokuuhun. Sen röyhyt antavat niitylle luonteenomaisen metallinvihreän värisävyn. Nurmilauhan lehdet ovat kapean tasasoukat, ja korsi on ohut ja jopa metrin mittainen.


title: Jan Zach

text: Jan Zach (13. marraskuuta 1699 – 24. toukokuuta 1773) oli tšekkiläinen säveltäjä, viulisti ja urkuri. Vuonna 1747 hän siirtyi Prahasta Mainziin, jossa hän työskenteli viulistina ja kapellimestarina. Vuodesta 1756 lähtien Zach kierteli Euroopassa myyden sävellyksiään.


title: Jan Zach

text: Zachin tuotantoon kuuluu muun muassa 28 sinfoniaa, neljätoista konserttoa, noin kolmekymmentä messua sekä kamarimusiikkia.


title: Vladimir Šadrin

text: Vladimir Nikolajevitš Šadrin (, s. 6. kesäkuuta 1948 Moskova, Neuvostoliitto) on entinen jääkiekkoilija. Pelipaikaltaan hän oli keskushyökkääjä. Šadrin pelasi Neuvostoliiton mestaruussarjassa 445 ottelua, joissa hän teki 213 maalia. Šadrin pelasi 169 maaottelua ja teki 71 maalia Neuvostoliiton maajoukkueessa vuosina 1968–1978.


title: Jukka Rajala

text: Jukka Rajala (s. 13. huhtikuuta 1982 Kuusankoski) on entinen suomalainen alppihiihtäjä. Rajala edusti Kouvolan Hiihtoseuraa ja hänen päälajinsa alppihiihdossa olivat pujottelu ja suurpujottelu. Hän edusti Suomea Torinon olympialaisissa 2006.


title: Jukka Rajala

text: Rajala valmistui merkonomiksi vuonna 2003.


title: Jukka Rajala

text: Rajala aloitti alppihiihdon jo kolmevuotiaana. Kuusivuotiaana hän liittyi Kouvolan Hiihtoseuraan. Rajalan taidot huomattiin jo nuorena. 15-vuotiaana hän muutti Kuusamoon harjoittelemaan.


title: Jukka Rajala

text: Rajala nousi nuorten maajoukkueeseen vuonna 1998. Vuonna 2001 hän liittyi Suomen Eurooppa-cup-joukkueeseen.


title: Jukka Rajala

text: Torinon talviolympialaisissa 2006 Rajala sijoittui suurpujottelussa 22:nneksi. MM-kisoihin hän osallistui St. Moritzissa 2003, Bormiossa 2005 ja Åressa 2007. Hänen paras MM-sijoituksena on suurpujottelun 24. sija Åressa 2007.


title: Jukka Rajala

text: Alppihiihdon maailmancupin osakilpailuun Rajala osallistui 39 kertaa ja hänen paras sijoituksena oli pujottelun 21. sija Kitzbühelissä tammikuussa 2005. Eurooppa-cupin osakilpailuun hän osallistui 105 kertaa ja sijoittui kolmesti palkintokorokkeelle ja voitti kaksi osakilpailua.


title: Jukka Rajala

text: Rajala lopetti polvivamman vuoksi uransa vuonna 2009.


title: Jukka Rajala

text: 2010-luvulla Rajala palasi urheilun pariin pelaamalla jalkapalloa alasarjoissa Valkealan Kajon riveissä.


title: Robert Volkmann

text: Friedrich Robert Volkmann (6. huhtikuuta 1815 Lommatzsch – 30. lokakuuta 1883 Budapest) oli saksalainen säveltäjä.


title: Robert Volkmann

text: Volkmann syntyi Lommatzschissa, Saksin osavaltiossa. Hän opiskeli muusikkoisänsä johdolla urkujen, pianon, viulun ja sellon soittoa. Vuonna 1836 Volkmann siirtyi Leipzigiin, jossa hän tutustui Robert Schumanniin. Vuodesta 1841 lähtien Volkmann työskenteli Budapestissa pianonsoiton opettajana ja Allgemeine Wiener Musik-Zeitung -lehden toimittajana. Vuonna 1852 Franz Liszt ja Hans von Bülow kuulivat Volkmannin b-molli-pianotrion ja esittivät sitä eri puolilla Eurooppaa. Vuodet 1854–1858 Volkmann asui Wienissä. Palattuaan Budapestiin vuonna 1858 hän omistautui säveltämiselle. 1870-luvulta lähtien hän sävelsi enää hyvin vähän. Volkmann kuoli vuonna 1883.


title: Robert Volkmann

text: Suurin osa Volkmannin musiikista on sävelletty joko pianolle tai kokoonpanoille, joissa on mukana piano. Lisäksi hän sävelsi muun muassa kaksi sinfoniaa.